
<צו שירות ביטחון (מוסד לימוד חרדי), התשע"ה-2014>
<תקנות שירות ביטחון (תנאים נוספים לדחיית שירות לתלמידי ישיבות וללימודים בישיבה, מעבר בין מסלולים, חופשות ויציאה מן הארץ), התשע"ה-2014>
<היו"ר איילת שקד:>
בוקר טוב. אנחנו רוצים להתחיל עם התקנות של המוסדות החרדים. כזכור, לשם קביעת עמידה ביעדים,  קבענו ששר הביטחון בהתייעצות עם שר החינוך ושר הכלכלה צריך להגיש רשימת מוסדות. נעבור על הרשימה שהוגשה. אני כבר קיבלתי שלושה מוסדות שלא נמצאים ברשימה ונראה אם יש בעיה עם מוסדות נוספים. אחרי שנסכם בינינו מה הרשימה הנכונה, אפשר או להצביע או שתגישו רשימה מעודכנת עליה נצביע.
<מאיר פרוש:>
על איזה מהרשימות את מדברת?

<היו"ר איילת שקד:>
הרשימה שהונחה על השולחן.

<אסף פרידמן:>
הצו שהונח על השולחן.

<היו"ר איילת שקד:>
משרד החינוך, עברתם על הרשימה?

<מרים גראזי רוזנבאום:>
בהחלט. ערכו אותה המפקחים מהמחוז החרדי אצלנו והם צריכים להגיע כל רגע. בהחלט נעשדתה עבודה על הרשימה.

<היו"ר איילת שקד:>
אין לכם איזושהי השגה על הרשימה?

<מרים גראזי רוזנבאום:>
לנו לא ידוע על כך.

<היו"ר איילת שקד:>
מה עם שלושת המוסדות של חב"ד? דיברנו על זה בישיבה הקודמת. ישיבת תומכי תמימים, ישיבת הבוכרים ואור מזל וברכה. למה הם לא ברשימה? שכחתם אותם?

<מרים גראזי רוזנבאום:>
איזה תומכי תמימים? יש תומכי תמימים של מגדל העמק. הם רשומים במקום השלישי ברשימה.

<נחום בנדיקט:>
תומכי תמימים קריית מלאכי. חבל שלא כתבו סמלים.

<מרים גראזי רוזנבאום:>
ברשימה שלנו כתבו סמלים.

<היו"ר איילת שקד:>
ברשימה שלכם יש תומכי תמימים ביתר עילית וחסרה תומכי תמימים קריית מלאכי.

<מרים גראזי רוזנבאום:>
נבדוק. מה עוד?

<היו"ר איילת שקד:>
ישיבת הבוכרים בכפר חב"ד.

<מרים גראזי רוזנבאום:>
יש כאן ישיבה בכפר חב"ד. זה לא זה?

<נחום בנדיקט:>
לא. יש לי את הסמל. אני אתן לך את הסמל. 441063.

<מרים גראזי רוזנבאום:>
אני אבדוק. אנחנו העברנו למשרד הביטחון עם סמלים. משרד הביטחון בחר שלא לצרף את הסמלים לצו.

מה השלישי?

<נחום בנדיקט:>
סמל 338160, אור מזל וברכה. דרך אגב, הוא בפיקוח חרדי. בכלל לא ברור לי איך הוא נעלם. הבוכרים ותומכי תמימים הם בפיקוח ממלכתי-דתי אבל אלה ישיבות חרדיות. אור מזל וברכה הן אפילו בפיקוח חרדי במחוז החרדי. כנראה יש טעות. אין כאן את הרשימה של התמ"ת, זאת שחולקה לכולם.

<מרים גראזי רוזנבאום:>
אנחנו נבדוק. אני צריכה לבדוק את זה עם הגורמים המקצועיים. 

<נחום בנדיקט:>
אם המפקח בדרך לכאן, אפשר לחכות לו.

<מרים גראזי רוזנבאום:>
הוא בדרך לכאן ונבדוק את זה.

<נחום בנדיקט:>
אחת הוא מכיר אבל שתיים הוא לא מכיר כי זה בפיקוח ממלכתי-דתי.

<מרים גראזי רוזנבאום:>
אם הייתם מעבירים את זה לפני שבוע, היינו עושים את הבדיקה הזאת.

<היו"ר איילת שקד:>
את צריכה לבדוק את שלושת המוסדות האלה. מבחינת משרד הכלכלה, זה מתחיל מ-עמל או מ-שובו?

<דיקלה חורש:>
עמל זה בטבלה השנייה. ממורשת גד. אני רוצה להבהיר שנפלה טעות במורשת גד אשדוד. זה מוסד חרדי אבל לא לגברים וצריך לכן להוריד אותו. מורשת גד בני ברק נשאר. כל שאר המוסדות היו בהתייעצות אתנו. אלה מוסדות חרדיים.

<מאיר פרוש:>
לגבי מורשת גד, רשום שזה באשדוד.

<דיקלה חורש:>
מורשת גד אשדוד הוא מוסד חרדי לבנות.

<היו"ר איילת שקד:>
זאת אומרת, צריך למחוק את מורשת גד אשדוד. חוץ מזה, מבחינתכם זה בסדר.

<מאיר פרוש:>
סעיף 26 בסעיף ו(א) מדבר על מי הם המוסדות שנכללים והוא מתחיל ב-(א)(1): מוסד חינוך תרבותי ייחודי. את הרשימה הזאת אין לנו.

<דיקלה חורש:>
זאת הגדרה בחוק.

<מאיר פרוש:>
שנדע שמעבר לרשימה שצריך להקריא אותה ומביאים אותה לכאן, יש את כל הישיבות הקטנות כפי שקוראים להן.

<דיקלה חורש:>
לא צריך להגדיר את זה בצו. החוק קובע את זה.

<מאיר פרוש:>
שיירשם.

<היו"ר איילת שקד:>
זה בחוק. לא צריך את זה בתקנות.

<קריאה:>
ברגע שהמוסד נופל תחת ההגדרה, הוא אושר.

<היו"ר איילת שקד:>
מרים, אני רוצה לסיים את זה היום. אולי תיקחו חצי שעה ותבררו

<מרים גראזי רוזנבאום:>
אנחנו נבדוק את זה.

<היו"ר איילת שקד:>
המפקח הגיע. תבדקו ותתנו לנו תשובה עוד כמה דקות?

<מרים גראזי רוזנבאום:>
כן.

<היו"ר איילת שקד:>
יש עוד הערות לגבי המוסדות? חמק איזה מוסד? לא. 

משרד הכלכלה, מיכל אומרת לי שאתם לא סגורים. את יכולה לדבר אתה?

<דיקלה חורש:>
על הרשימה עצמה?

<היו"ר איילת שקד:>
על הרשימה עצמה.

<דיקלה חורש:>
מבחינת התקנות, יש לנו הסתייגות אבל אני לא יודעת לגבי השאר.

<היו"ר איילת שקד:>
תבדקי אם רשימת המוסדות סגורה.

<עידו בן יצחק:>
נבהיר עוד משהו מעבר לרשימה. הצו אומר שתחילת הצו היא ב-1 ביולי 2014 כדי שזה יתאים לשנת הגיוס.

<היו"ר איילת שקד:>
זאת אומרת, זה רלוונטי לשנת הגיוס הנוכחית.

<עידו בן יצחק:>
כן.

<היו"ר איילת שקד:>
תכף נקבל תשובה ממשרד הכלכלה.

<דיקלה חורש:>
לגבי הרשימה עצמה, זאת רשימה שבפיקוח שלנו. יש לנו הסתייגות לגבי העובדה שלא מכלילים את הרשימות האלה באפשרות לקבל דחיית שירות. משם נובע הפער.

<היו"ר איילת שקד:>
זה בתקנות.

<דיקלה חורש:>
לא יכול  להיות שיוכרו לצורך יעדים ולא יוכרו לצורך שירות.

<היו"ר איילת שקד:>
אבל המוסדות מאושרים. אם אנחנו רוצים לאשר את הרשימה של המוסדות, אין בעיה?

<דיקלה חורש:>
כן. אבל שוב, לא ברור איך אנחנו מאשרים את זה בצו ואחרי כן לא מאשרים את זה בתקניות.

<היו"ר איילת שקד:>
תכף נפתור את זה.

עמוס, אנחנו מחכים לתשובה מכם.

בעניין התקנות עצמן. הילה, תסבירי לנו קודם כל איזה תקנות אתם צריכים להעביר במסגרת החוק ומה העברתם כאן.

<הילה ארליך:>
יש מספר לא מבוטל של תקנות שהשר יצטרך להעביר במסגרת החוק, חלקן עוסקות בתנאי סף לקבלת דחיית שירות ותנאים נוספים של דחויי שירות, כלומר, המעמד שלהם, הנסיעה שלהם לחוץ לארץ וכולי. נקרא לזה תקנות שעוסקות בפרט. נצטרך להעביר גם תקנות שעוסקות בהכרה במוסדות, תנאים נוספים להכרה במוסדות על ידי שר הביטחון להכרה בישיבות, מי תיחשב ישיבה מוכרת לצורך החוק. קבוע בחוק שהשר  יכיר רשימות, יצטרך לתת דיווחים,  בתקנות שקשורות לדיווחים, בתקנות שקשורות לאכיפה לפי פרק ו(1). יש רשימה די ארוכה של תקנות.
אנחנו החלטנו לעסוק בראש ובראשונה בתקנות הפרט כדי לאפשר את הזרימה השוטפת של הדיחויים והאפשרות להפעיל את החוק קודם כל בצורה הכי מהירה שאפשר. אנחנו מפעילים את החוק כבר עכשיו אבל לא על סמך תקנות מסודרות. התקנות האלה שהנחנו על שולחן הוועדה הן בעצם עוסקות בתנאי סף לקבלת דחיית שירות, בתנאי הלימוד בישיבה, במועדי החופשות, חופשות בין הזמנים, תנאי יציאה לחוץ לארץ, הכנסנו שם הסדר שהיה קרוי בתקופת החקיקה הסדר חב"ד – הוא לא יהיה רק לחב"ד אבל הכנסנו גם אותו במסגרת היציאה לחוץ לארץ – ואנחנו עוסקים גם במעבר בין ישיבות ומעבר בין מסלולים. בעצם תקנות שעוסקות בפרט.

<אחז בן ארי:>
אני אוסיף דבר אחד והוא שיש הוראת מעבר בחוק שנותנת המשכיות לישיבות שהוכרו בעבר למשך תקופה של שנה בתחילתו של החוק. אני לא בטוח שאנחנו לא נצטרך להאריך את התוקף הזה משום שזאת משימה לא כל כך פשוטה בהתחשב במספר הלא קטן של ישיבות שצריך להכיר בהן.

<היו"ר איילת שקד:>
בסדר. אם צריך להעביר, תגישו הצעת חוק.

<אחז בן ארי:>
נעשה את זה קצת יותר מאוחר.

<היו"ר איילת שקד:>
תגישו את זה כהצעת חוק שלכם, של משרד הביטחון. אין בעיה.

חבר הכנסת פרוש, חבר הכנסת שטרן, חבר הכנסת בן-צור, יש לכם איזה שהן הערות? אתם עברתם על התקנות וקראתם אותן? יש לכם השגות.

<מאיר פרוש:>
לא על התקנות. את מדברת על הרשימה.

<היו"ר איילת שקד:>
לגבי הרשימה, אנחנו מחכים.

<מאיר פרוש:>
לגבי התקנות, יש לי הערות.

<היו"ר איילת שקד:>
אנחנו היום לא מצביעים. אם אתם זוכרים, את הישיבות הגבוהות וישיבות ההסדר שמנו באישור ועדת חוץ וביטחון ולכן את כל ההצבעות על התקנות נעשה כהצבעות משותפות. נעשה ישיבה משותפת. על חלק מהסעיפים נצטרך אנחנו להצביע ועל חלק מהסעיפים תצטרך ועדת החוץ והביטחון להצביע. 

<אלעזר שטרן:>
אחלה דיון יהיה שם.

<היו"ר איילת שקד:>
בואו נעבור סעיף-סעיף. יש למישהו הערה על ההגדרות? על סעיף 1.

נקריא אותו.

<עידו בן יצחק:>
1. הגדרות

בתקנות אלה:

"ישיבה" לעניין תקנות 5, 7 ו-8 – ישיבה הנכללת ברשימה שגיבש השר על פי החוק.

"מפקד מיטב" – מפקד יחידת מיטב באגף כוח האדם בצבא הגנה לישראל או סגנו.

"פקודות הצבא" – כהגדרתן בחוק השיפוט הצבאי, התשט"ו-1955.

"צו דחיית שירות" – צו דחיית שירות שניתן לפי סעיף 22ב לחוק או לי פרק ג'1 לחוק.

"השר" – שר הביטחון.

רק להעיר לגבי ההגדרות. בהשוואה לתקנות הקודמות מכוח חוק טל, שם היה ראש מינהל  הגיוס וכאן מופיע מפקד מיטב שזה בעצם אותו הדבר.

<מאיר פרוש:>
אין היום מושג של ראש מינהל גיוס?

<אלעזר שטרן:>
זה לא אותו הדבר. זה יותר מזה. לא טוב לכם ללכת על רח"ט תומכ"א או מי מטעמו?
<מירב קירשנר:>
מפקד מיטב הוא מטעמו. הוא פקוד שלי.

<אלעזר שטרן:>
כאילו אנחנו יורדים למטה. אני חושב שזה לא מפריע.

<מירב קירשנר:>
זה נראה לי בסדר. מינהל הגיוס הוא גם במיטב.

<אלעזר שטרן:>
מיטב זה בקו"ם ומינהל גיוס יחד.

<היו"ר איילת שקד:>
אני לא רואה עם זה בעיה.

<אלעזר שטרן:>
לא, אין בעיה. אם זה טוב לצבא, זה בסדר.

<הילה ארליך:>
אני רוצה להוסיף: בתוקף סמכותי לפי סעיפים 22ג, 26כז ו-43 לחוק. סעיף 43 עוסק ביציאה לחוץ לארץ והוא הסעיף המסמיך. אנחנו עוסקים כאן בתקנות ביציאה לחוץ לארץ ולכן צריך להוסיף את סעיף 43 בסעיפי ההסמכה. זאת השמטה שלנו.

<היו"ר איילת שקד:>
בסדר. תרשמו.

<הילה ארליך:>
רשמנו.

<מאיר פרוש:>
תיקון סעיף 43?

<הילה ארליך:>
לא. ההסמכה של השר להתקין תקנות.

<מאיר פרוש:>
הבנתי, אבל איפה יש לנו את סעיף 43 בחוק?

<עידו בן יצחק:>
סעיף 43 הוא בחוק הכללי. הוא מסדיר את היציאה לחוץ לארץ באופן כללי.

<מאיר פרוש:>
אני מבקש לדעת מהיועצת המשפטית.  הנושא של פקודות הצבא מוזכר פעמיים בתוך התקנות. אני לא יודע מה הן פקודות הצבא. אני מתאר  לעצמי שיש הרבה פקודות. לענייננו אני לא מכיר את הפקודות האלה.

<מירי פרנקל שור:>
אנחנו ביקשנו ממערכת הביטחון להביא את הפקודות ושיהיה לנו עותק מהן. כאמירה עקרונית, אני אמרתי את זה אתמול למערכת, אני מתנגדת שתהיה הפניה לפקודות הצבא כי ברגע שיש הפניה לפקודות הצבא, מבחינתנו זאת תורת הנסתר ואין לנו אף פעם אפשרות להגיע לפקודות הצבא. אם יש צורך לאגם משהו, אני מבקשת שהדבר יעוגן בתקנות.

<אלעזר שטרן:>
נכון. שהצבא ישנה אותן.

<מאיר פרוש:>
הוא ישנה ואנחנו לא נדע.

<אלעזר שטרן:>
בדיוק.

<מירי פרנקל שור:>
נכון. ברגע שמשהו מופנה לפקודות הצבא, אנחנו יודעים שמבחינתנו אין לנו שום מידע ואין לנו שום גישה. אם נעשים שינויים וכולי, אנחנו פשוט לא יודעים.

<אחז בן ארי:>
קודם כל, לא צריכה להיות הוראה כללית.

<מירי פרנקל שור:>
זאת הוראה ממש כללית. זה לאור הניסיון שלנו במשך שנים. גם בחוק המילואים, למרות הבטחות ראש אכ"א לשעבר אבי זמיר וכולי. זה ניסיון מאוד רע וזה גם לא נכון שכך זה מתנהל.

<אחז בן ארי:>
פקודות הצבא, יש להן מעמד חוקי. הפניה לפקודות הצבא צריכה להיות במקרים שמדובר בעניין טכני שלא משנה את התמונה הכללית של הזכויות.

<מירי פרנקל שור:>
לא. יש כאן אמירה שהיא לא נכונה בדיוק למטריה הזאת. אדם שרוצה לקבל דחיית שירות והוא במעמד חוזר בתשובה, הוא רצה לדעת מה זה חוזר בתשובה אין לנו שום אפשרות לדעת מה זה מעמד חוזר בתשובה בהתאם לפקודות הצבא.

<מאיר פרוש:>
גם הצבא לא יודע. יש תכנית מגירה שנקראת חוזר בתשובה.

<אחז בן ארי:>
חוזר בתשובה הוא חוזר בתשובה.

<מאיר פרוש:>
אין בעיה, אבל שנדע.

<אלעזר שטרן:>
יש כאן הגדרות יותר קשות.

<היו"ר איילת שקד:>
נמשיך. 

<עידו בן יצחק:>
2. תנאים מוקדמים.
(1) לא יינתן צו דחיית שירות אלא למיועד לשירות ביטחון אשר בנוסף על התנאים הקבועים בסעיפים 22ג או 26כג לחוק, מתקיים בו אחד מאלה:

(1) למד באופן סדיר בישיבה תורנית או תיכונית מיום שמשלאו לו שש עשרה שנים.

<אלעזר שטרן:>
מה זה באופן סדיר? אם הוא ישב על הברזלים במשולש בירושלים? הוא לא נמצא בישיבה. הוא רשום בישיבה.
<יואב בן צור:>
אם הוא לומד בתיכון, אתה בטוח שהוא כל הזמן בבית הספר?

<אלעזר שטרן:>
לא אמרתי את זה אבל זה לא נותן לו שום סובסידיה על כך. אני מציע שבאמת נגיד את האמת, אם הוא רשום בישיבה.

<היו"ר איילת שקד:>
לשם כך יש את אגף הפיקוח. מה זאת אומרת? יש אגף פיקוח.

<אלעזר שטרן:>
על זה אין פיקוח.

<היו"ר איילת שקד:>
ודאי שיש, של משרד החינוך.

<אלעזר שטרן:>
אני אומר לכם שאין פיקוח על המוסדות האלה.

<היו"ר איילת שקד:>
בטח שיש. זה הפיקוח של משרד החינוך.

<אלעזר שטרן:>
אנחנו מדברים כאן על תיכוניים. בישיבות הקטנות ובכל המוסדות האלה, באים לבדוק?

<קריאה:>
ודאי שבאים. משרד החינוך בא לספור ילדים.

<אלעזר שטרן:>
נשאל את משרד החינוך.

<קריאה:>
אני המפקח.  בהחלט יש פיקוח, גם על הישיבות הקטנות וגם על התיכוניות.

<אלעזר שטרן:>
ומה זה באופן סדיר אצלכם? מה המשמעות של פיקוח? נגיד יש ילד שלא רואים אותו. אם אתה רוצה, אני אעביר לך שמות. לא רואים אותו והוא רשום שם.

<קריאה:>
בישיבה קטנה?

<אלעזר שטרן:>
כן.

<קריאה:>
בוא נתחיל במוסד חינוך תרבותי ייחודי, ישיבה קטנה, לבין תיכוניים. 

<אלעזר שטרן:>
נתחיל בישיבה קטנה.

<קריאה:>
תרבותי ייחודי. הפיקוח שלנו הוא בעיקר על היבטים מינהליים ופחות על פדגוגיה. זה מה שהחוק מאפשר לנו לעשות.

<אלעזר שטרן:>
אני אגיד מה אני חושב. אני חושב שצריך להגיד את האמת. אני חושב שהמושג הזה של למד באופן סדיר, אנחנו לא יכולים לעמוד מאחוריו או אנחנו לא עומדים מאחוריו היום. יש מאות – אני לא רוצה להגיד אלפים אבל אני חושב שבאמת יש אלפים – שלא נמצאים שם באופן סדיר והם רשומים שם. אז אם היה כתוב רשומים, אין לי בעיה. שנדע את האמת.

<מאיר פרוש:>
מה זה נקרא חייל סדיר? מי מפקח על החייל הסדיר?

<אלעזר שטרן:>
הלוואי שיהיה פיקוח, אבל לא כתוב משרת באופן סדיר.

<מאיר פרוש:>
אתה רוצה שאני אכנס לסדיר שלך? שתהיה לי הגדרה מי זה הסדיר, אני אגיד לך מי זה תלמיד הישיבה הסדיר. אני רוצה לדעת מי זה החייל הסדיר. 

<היו"ר איילת שקד:>
אני הייתי בכנס נשים בדלית אל כרמל וסיפרתי להם על פרוש. עמדתי בכנס של מאה נשים דרוזיות וסיפרתי להן על פרוש וגם שלפתי להם את הנתונים על השירות הלאומי בזכות חבר הכנסת פרוש. זה היה ביום חמישי. 

אנחנו ממשיכים. אלעזר, אתה הולך כאן לאקסטרים.

<אלעזר שטרן:>
זה לא האקסטרים.  אם תגידו לי שיודעים לבדוק את זה, זה משהו אחר.

<הילה ארליך:>
אולי לא בודקים את זה באופן רגיל, אבל אם תהיה ראיה לגבי תלמיד ספציפי שהוא לא מופיע, שהוא רק רשום, לא רוצים לתת לו דיחוי. אם תהיה ראיה ספציפית, שוב, לא הולכים לעשות אכיפה על זה. יכול להיות שלא עושים אכיפה על זה.

<אלעזר שטרן:>
בסדר. בואו נתקדם.

<עידו בן יצחק:>
(2) למד בבית ספר תיכון ממלכתי-דתי או בישיבה מקצועית, ונבחן במבחן בגרות בתלמוד בהיקף של חמש יחידות לימוד, או מתעתד להיבחן במבחן כאמור, אם טרם השלים את לימודיו התיכוניים.
<אלעזר שטרן:>
עצור. איילת, את מבינה מה כתוב כאן? 

<היו"ר איילת שקד:>
כן.

<אלעזר שטרן:>
מה זה מתעתד?

<היו"ר איילת שקד:>
אם הוא בגיל 17 ועוד לא עשה את הבגרות.

<אלעזר שטרן:>
אבל מה זה מתעתד?

<היו"ר איילת שקד:>
שהוא לומד במסלול לחמש יחידות.

<אלעזר שטרן:>
זאת ההגדרה של מתעתד?

<היו"ר איילת שקד:>
כן.

<הילה ארליך:>
זאת הכוונה. זאת לא הגדרה. אנחנו לא מגדירים כאן דבר. זאת הכוונה. הרי  הצו הראשון הוא בגיל 16. אדם בגיל 16, הוא עדיין לא עבר את כל הבגרויות ובטח לא עבר חמש יחידות תלמוד כי אם אני זוכרת נכון, בדרך כלל זה בכיתה י"ב. 

<אלעזר שטרן:>
הוא מתעתד, זאת אומרת שהוא בתוך המסלול.

<הילה ארליך:>
הוא בתוך המסלול לקראת חמש יחידות.

<אלעזר שטרן:>
לא שהוא יבוא ויגיד שבשנה הבאה הוא מתכוון לעבור לחמש יחידות.

<היו"ר איילת שקד:>
לא. שהוא בתוך המסלול.

<הילה ארליך:>
הכוונה היא שהוא במסלול לימוד לקראת חמש יחידות בגמרא, כדי שנדע שיש לו רצינות תורנית מספיקה.

<אלעזר שטרן:>
והתיאור מתעתד עונה על זה.

<היו"ר איילת שקד:>
כן.

<מירי פרנקל שור:>
יש לנו הערה לגבי הישיבה המקצועית?

<דיקלה חורש:>
כן. יש לנו הערה. אני חוזרת להערה העקרונית שלנו שכל המוסדות שמוכרים בתוספת לצו של שר הביטחון צריכים להיכלל ברשימה של המוסדות כאן.

<מירי פרנקל שור:>
למה לא העברתם את ההערות שלכם לפני הדיון כדי שנוכל להתמודד אתן?

<דיקלה חורש:>
העברנו את ההערות שלנו למשרד הביטחון.

<קריאה:>
אתמול בלילה

<דיקלה חורש:>
אני מזכירה שוב שלא הייתה היוועצות מסודרת לעניין הצו. ההיוועצות עם השר שלנו הייתה ברגע האחרון ואנחנו נכללנו ברגע האחרון ברשימה ולכן גם ההערות הגיעו בקצב הזה. לדעתנו צריך להיות מתאם.

<משה גפני:>
מי זה השר שלכם?

<דיקלה חורש:>
שר הכלכלה. 

<היו"ר איילת שקד:>
אנחנו לא נצביע היום.

<משה גפני:>
הייתי בישיבה יותר מעניינת בוועדת הכספים.

<אלעזר שטרן:>
מהניסיון שלי היא הייתה מעניינת.

<משה גפני:>
השתלטת על הדיון? כבר באת על סיפוקך עם הגיור ואתה יכול ללכת מכאן. עושה לנו את המוות בכל מקום.

<מאיר פרוש:>
רוצה לעשות את המוות.

<אלעזר שטרן:>
אתה יכול לתת לי את זה בכתב?

<משה גפני:>
לא, לא אתן לך בכתב כי אני לא רוצה שתיבחר לכנסת הבאה.

<מאיר פרוש:>
הדיון בשידור חי. נראה את הקולות שאיילת הביאה לי מהדרוזים.

<משה גפני:>
יהדות התורה עולה בסקרים ואתם יורדים.

<היו"ר איילת שקד:>
אני מבקשת להגיע לתיאום בין משרד הכלכלה למשרד הביטחון. 

<מירי פרנקל שור:>
הישיבה המקצועית שבפסקה (2), הערתנו הייתה להעלות אותה לפסקה (1).

 אתם ביררתם במשרד החינוך לאור הרפורמה שיש בבחינות הבגרות בחמש יחידות, האם  עדיין יש את התנאי הזה? מה אתו והיכן הוא עומד?

<מרים גראזי רוזנבאום:>
אני יכולה להבהיר. המשרד עורך רפורמה  שתחול על התלמידים שכיום לומדים בכיתה י'. מי שבכיתה י"א ו-י"ב, עדיין חלים עליו הכללים הישנים. חובת לימוד של חמש יחידות לגמרא או לתושב"ע לא הייתה אף פעם במוסדות ממלכתיים-דתיים. המוסדות עודדו את זה. הייתה את האפשרות והמוסדות עודדו את זה כחלק מהתפיסה הדתית של מוסדות החינוך והרוב המוחלט, מעל תשעים אחוזים, של המוסדות שבפיקוח ממלכתי-דתי אכן עשו חמש יחידות גמרא לבנים. 

החידוש ברפורמה הוא שבעצם יש מגבלה על מספר המקצועות שאתה יכול לעשות חמש יחידות. אין איסור. זאת אומרת, זה לא איסור אלא זאת פשוט מגבלה  לשני מקצועות בלבד.  אם אתה רוצה לעשות בגרות ריאלית, אתה תעשה חמש יחידות מתמטיקה ולמשל חמש יחידות כימיה וזהו. אתה לא יכול לעשות חמש יחידות גמרא, גם אם אתה רוצה וגם אם אתה רואה את עצמך כבן אדם תורני. 

<מירי פרנקל שור:>
זה התנאי היחיד שמדבר על בתי ספר ממלכתיים-דתיים.

<מרים גראזי רוזנבאום:>
שוב, אנחנו לא יכולים לדעת מה יהיה.

<מירי פרנקל שור:>
יכול היות שזה לא רלוונטי.

<אחז בן ארי:>
זאת תכנית.

<מירי פרנקל שור:>
מה זה תכנית? זה כבר חל מכיתה י' ואילך. זה כבר עכשיו. 

<הילה ארליך:>
תלמידי השנתונים האלה שהם היום ב-י"ב יעשו חמש יחידות.

<מירי פרנקל שור:>
נכון, אבל התקנות צופות פני עתיד.

<אחז בן ארי:>
אני לא יודע. יכול להיות שמהבחינה הזאת שר החינוך צריך להתיישר לפי שר הביטחון ולא להפך.

<מירי פרנקל שור:>
זה עניין של שר החינוך. 

<אלעזר שטרן:>
זה לא נכון. זה פוגע בישיבות ההסדר ואני אומר לכם את האמת. התנאי הזה של חמש יחידות, אני חושב שהוא לא נכון.  אני לא רוצה לפגוע בישיבות ההסדר.

<מירי פרנקל שור:>
אלה לא רק ישיבות ההסדר אלא כל בחור דתי.

<אלעזר שטרן:>
בסדר, זה פוגע בחינוך הממלכתי, ביכולת שלהם מצד אחד להביא לישיבות חבר'ה טובים שרואים את העתיד שלהם בטכנולוגיה.

<מירי פרנקל שור:>
זה יורד לשורשו של עניין.

<היו"ר איילת שקד:>
אולי אפשר להוריד את החמש יחידות?

<אלעזר שטרן:>
אני חושב שצריך להוריד.

<היו"ר איילת שקד:>
נגיד מבחן בגרות בתלמוד, בלי ההיקף של היחידות.

<אחז בן ארי:>
אנחנו צריכים את זה.

<אלעזר שטרן:>
זאת פיקציה.  אם היו דברים אחרים, צריך לתת את האפשרות למי שרוצה ללכת לשם. דרך אגב, אני אגיד לכם היכן זה נולד. 

<היו"ר איילת שקד:>
זה היה בתקנות של מופז?

<קריאה:>
זה היה בחוק טל.

<קריאה:>
זה היה בתקנות של מופז אבל המגבלה החדשה לחמש יחידות, היא רק עכשיו.

<מרים גראזי רוזנבאום:>
המגבלה היא חדשה.

<קריאה:>
לא. הרפורמה עליה דיברה מרים היא חדשה והיא גורמת לזה שאנשים לא יוכלו לעשות גם וגם וגם, וזה פוגע.

<אלעזר שטרן:>
פעם יכלו ללכת לישיבות רק בוגרי ישיבות תיכוניות. אחרי כן רצו להחיל את זה גם על תיכוניים, אז איך ידעו מי אלה התלמידים? אמרו מי שלומד חמש יחידות גמרא.
<הילה ארליך:>
נכון, אבל זה לא סתם. 

<אלעזר שטרן:>
ברור שזה לא סתם.

<הילה ארליך:>
אני רוצה להסביר את הרציונל.

<מרים גראזי רוזנבאום:>
זאת אומרת שבעצם תיכונים דתיים שהם לא ישיבות תיכוניות, לא יוכלו לעודד את התלמידים שלהם לעשות חמש יחידות ובעצם היכולת של תלמיד שלומד בתיכון ורוצה לעשות איזושהי בגרות עם מגמה מסוימת, עשויה לפגוע באפשרות שלו לדחות גיוס גם אם הוא מתאים לישיבה.

<היו"ר איילת שקד:>
זה מה שמירי אמרה. אין הלימה  בין רפורמת פירון לבין התקנות.

<מרים גראזי רוזנבאום:>
אולי  אפשר לדחות את התוקף.

<הילה ארליך:>
צריך בממלכתי-דתי להראות איזושהי רצינות תורנית. כלומר, אתה לא רוצה לתת דיחוי תורתו אומנותו.

<מירי פרנקל שור:>
יכול להיות שהוא רציני תורני והוא לא צריך להיבחן. אם הם יעשו ארבע יחידות?

<הילה ארליך:>
מה צריך להיות הקריטריון?

<מירי פרנקל שור:>
אני לא יודעת.

<אלעזר שטרן:>
זאת פיקציה. אין רצינות. כל מי שרוצה ללכת, הולך. תדעו את זה. 

<היו"ר איילת שקד:>
אולי נכתוב במבחן בגרות בתלמוד בלי היקף של היחידות?

<משה גוטמן:>
אני חושב שזה מצוין. פעם הייתה חלוקה ברורה בין ישיבות תיכוניות לתיכונים דתיים כי בישיבות תיכוניות היה כל מי שהלך לפנימיות ולא היה דבר כזה של ישיבות תיכוניות אקסטרניות. היום חלק מהתיכונים הדתיים הם בעצם ישיבות תיכוניות שאין בהן פנימייה.  לאור הרפורמה של פירון, לא בכולן יעשו התלמידים חמש יחידות ואנחנו נתקלים בזה בכל שנת גיוס גם כך, אבל זה עוד ניחא, אבל עכשיו, אחרי הרפורמה החדשה, זאת תהיה בעיה גדולה. לכן צריך להוריד את חמש היחידות ולהשאיר רק מבחן בגרות בתלמוד.

<קריאה:>
או בתושב"ע.

<היו"ר איילת שקד:>
רק אם תשתנה הרפורמה של שר החינוך.
<אלעזר שטרן:>
או בתושב"ע או בתנ"ך או בדינים.

<משה גפני:>
מה התכנית שלו? מתי הוא משנה? עוד פעם בשבוע הבא?

<דיקלה חורש:>
אנחנו רוצים להוסיף שבעצם במסגרת המקצועית הם בכלל לא ניגשים לבגרות.

<מירי פרנקל שור:>
לכן ביקשתי להעביר את הישיבה המקצועית לפסקה (1).

<היו"ר איילת שקד:>
בסדר.

<מירי פרנקל שור:>
היום הישיבה המקצועית, אחד התנאים לקבל דחיית גיוס, צריך להיבחן בחמש יחידות לימוד. 

<משה גפני:>
מה הייתה הערת משרד הכלכלה?

<הילה ארליך:>
אני אסביר את ההערה של משרד הכלכלה. אישרנו כרגע בצו  רשימת מוסדות לימוד נוספים חרדיים, נוספים על אלה שמוכרים בחוק. משרד הכלכלה טוען שהמוסדות האלה צריכים להופיע גם בתקנה 2. כלומר, מי שלומד במוסדות האלה שחלקם הן ישיבות וחלקם הם מוסדות מקצועיים, לימוד מקצועי. 

<היו"ר איילת שקד:>
כולם חרדיים.

<הילה ארליך:>
כולם חרדיים. בהחלט. לכן הם נספרים ביעדים. מי שלומד באותם מוסדות, גם אם הוא לומד לימודים מקצועיים ולא לימודים תורניים, הוא צריך להיות מוכר כעומד בתנאי הסף לקבל דיחוי תורתו אומנותו.

<דיקלה חורש:>
בדיוק כמו מי שלומד בתיכון ולומד לימודי חול לצד לימודי קודש.

<הילה ארליך:>
זאת הטענה של משרד הכלכלה.

<מרים גראזי רוזנבאום:>
אנחנו כמובן חושבים שזה צריך להיות נכון גם על המוסדות שברשימה של משרד החינוך. זה צריך להיות נכון לגבי כל המוסדות. זאת ההנחה. המוסדות האלה הם מוסדות חרדיים, אוכלוסייה חרדית שלומדת לימודי קודש.

<משה גפני:>
מה המוסדות הללו של משרד הכלכלה, מה הם קשורים לנושא של הישיבות? הם עומדים במבחן? אני לא נגד, אבל אני שואל.

<דיקלה חורש:>
בתי הספר שלנו הם חרדים לכל דבר והם עומדים בכל הקריטריונים. הם לומדים לימוד תורני בהיקף מוגבר, יש הפרדה וכל הסממנים.

<אחז בן ארי:>
עדיין לא החלטתי מה צריך להיות הכיוון. צריך לומר קודם כל שהקבוצה הזאת בכלל לא הייתה בתקנות טל. 

<מירי פרנקל שור:>
במסגרת ישיבות מקצועיות.

<אחז בן ארי:>
מי שהוא ישיבה, הוא ישיבה. ישיבה היא ישיבה.

<היו"ר איילת שקד:>
למשל אורט. אורט הוא תיכון מקצועי? זאת לא ישיבה מקצועית?

<אחז בן ארי:>
אני מדבר על מוסדות אחרים, על מוסדות שהם יותר מקצועיים ויש שם מעטפת של לימודי קודש.

<יואב בן צור:>
אבל אופיים חרדי. הם לומדים בנפרד.

<אחז בן ארי:>
אני אומר מה היה לפני? האם הם נחשבו לכאלה שזכאים לדחיית שירות או הם הלכו לגיוס רגיל?

<הילה ארליך:>
השאלה למה הוא צריך לקבל דחיית שירות.

<מירי פרנקל שור:>
זה שהוא נספר ביעדים, זה עדיין לא אומר שהוא צריך לקבל.

<דיקלה חורש:>
נכון. זאת העמדה שלנו.

<קריאה:>
דחיית שירות היא לא כי הוא חרדי אלא כי הוא לומד תורה בישיבה.

<מרים גראזי רוזנבאום:>
לכן הוא נכלל במוסדות שלנו. כי הוא לומד תורה.

<הילה ארליך:>
ההנחה היא שאם הוא שייך למגזר החרדי אבל הוא כבר בתיכון "נפלט" מהישיבות התורניות והלך ללימודי מקצוע, הוא פחות מתאים לדיחוי שכל מטרתו היא תורתו אומנותו, כלומר, כל מטרתו היא לימוד תורה באופן סדיר ותדיר ולא לימוד מקצוע או לא עיסוק במקצוע.

<מרים גראזי רוזנבאום:>
אנחנו לא חושבים שכל מי שנמצא במוסדות האלה הוא פליט. הרבה מאוד מהנושרים גם לא מגיעים למוסדות האלה ובוודאי שהם יקבלו.

<יואב בן צור:>
הוא ממשיך ללמוד להיות בחור ישיבה.

<מרים גראזי רוזנבאום:>
המוסדות האלה לא מקום לפליטים, לאנשים שבכל מקרה לא ילכו ללמוד תורה.  הם יכולים ללמוד  תורה ומעשירים גם את האופציה הלימודית שלהם וההתפתחותית שלהם שהמדינה מעודדת. זה לא אומר שבמוסדות האלה לומדים תורה במינון גבוה. הבקרים מוקדשים ללימוד תורה. הלימודים המקצועיים הם  כמו בישיבות תיכוניות לצורך העניין. להגיד שהאנשים האלה, בגלל שהם הלכו למוסדות האלה, נמחקו מרשימת האנשים שילכו לישיבות גבוהות, זה לא נכון.

<מירי פרנקל שור:>
את יכולה להגדיר את המוסדות האלה ממקום בו יש רק לימוד מקצוע ואווירה תורנית אבל אין לימודים תורניים?

<מרים גראזי רוזנבאום:>
לפי מה שנאמר אנחנו לא יכולים לומר שהמוסדות האלה הם לפליטים ואלה אנשים שלא מסוגלים ללמוד והם לא ילמדו אף פעם. אנחנו לא מסוגלים לעשות את ההבחנה הזאת.

<אחז בן ארי:>
אני לא מכיר את העולם הזה ואני מדבר מתוך בורות. אני חושב שאם מישהו בנערותו כבר ראה את המסגרות או את האלקטרוניקה - - -

<יואב בן צור:>
זה ממש לא מדויק. אתה לא נמצא שם. יש הורים שרוצים בשלב מסוים שהילדים שלהם ילמדו מקצוע. לאחר מכן הילד מחליט בעצמו שחשקה נפשו בתורה והוא רוצה  להמשיך ללמוד בישיבה גבוהה. אתה לא יכול למנוע ממנו ולהגיד שהוא לא מסוגל להיות תורתו אומנותו כרגע.
<אחז בן ארי:>
בתקנות טל ובכל חוק טל, הקבוצה הזאת לא נספרה. אני לא יודע מה בדיוק עשו באופן מעשי בקשר אליה. אנחנו נברר את זה במהלך הישיבה.

<היו"ר איילת שקד:>
בסדר. תבררו את זה ביניכם.

<מרים גראזי רוזנבאום:>
נמצא כאן המפקח שמכיר את המוסדות.

<היו"ר איילת שקד:>
אתה המפקח על החינוך החרדי במשרד החינוך.

<בניהו טבילה:>
נכון. אני מפקח על החינוך העל יסודי לבנים חרדים. אני רוצה להגיד שהישיבות התיכוניות והתיכוניים החרדיים לבנים שמופיעים ברשימה כאן, מאופיינים בזה שהם לומדים הרבה לימודי קודש מעבר לנדרש. 

<משה גפני:>
לא מעבר לנדרש. מעבר לרגיל.

<בניהו טבילה:>
מעבר לנדרש על ידי המדינה. לא מעבר לנדרש על ידי התורה. 

<מאיר פרוש:>
לפי הנדרש לפי הרפורמה האחרונה של פירון?

<בניהו טבילה:>
מעבר לנדרש על ידי מדינת ישראל ופחות מהנדרש על ידי התורה אבל הם לומדים באופן מוגבר. חלקם, כאשר הם מסיימים את הלימודים במוסדות האלה, הם הולכים אחר כך לישיבות גבוהות חרדיות רגילות. כלומר, בהחלט מדובר על מקומות שהתורה היא עניין גדול ומרכזי בחיי היום יום שם. אלה לא ישיבות לנושרים או לנפלטים וכן הלאה.

<משה גפני:>
יש רשת שלמה של אגודת ישראל שאלה ישיבות מקצועיות.

<אלעזר שטרן:>
אני רוצה לומר משהו שקשור עוד בסעיף הקודם. ברשימת הישיבות הכנסנו את החבר'ה של חב"ד. לחבר'ה של חב"ד יש הסדרים מיוחדים עם צה"ל.

<היו"ר איילת שקד:>
נכון, אבל הם נספרים ביעדים.

<אלעזר שטרן:>
אני אגיד לך למה אני בעד, כדי שאלה יפסיקו לצעוק ששמו להם יעדים. היעדים הם הרי צחוק, מה שנתנו להם כאן וצריך לומר את האמת. חב"ד, זה עוד עוזר להם לעשות את זה צחוק. מתי אתם עושים עצרת שאומרים תודה לאיילת על החוק לשוויון בנטל?

<מאיר פרוש:>
מיד אחרי הגיור כהלכה.

<אלעזר שטרן:>
אני לא מגיב.

<מאיר פרוש:>
אני לא מסכים עם דבריך.

<היו"ר איילת שקד:>
אנחנו ממשיכים בסעיף (3).

<עידו בן יצחק:>
(3) למד באופן סדיר בישיבה הממוקמת מחוץ לישראל מיום שמלאו לו שש עשרה שנים.

<מירי פרנקל שור:>
אלה ישראלים שיצאו וחוזרים:?

<היו"ר איילת שקד:>
אלה ישראלים שלומדים בחוץ לארץ?

<קריאה:>
לא.

<מאיר פרוש:>
האבא הוא אזרח ישראלי, הבן נולד בחוץ לארץ והוא בא ללמוד כאן אבל הוא בא בגיל 17. מאיפה אני יודע מה קרה כשהוא היה בן 16? הוא צריך ללמוד בישיבה בחוץ לארץ. כך הבנתי.

<קריאה:>
או שעשה עלייה.

<ישראל אייכלר:>
לידיעתכם, כל אזרח ישראלי שחי בחוץ לארץ, אפילו עשרים שנים, הילד שלו מגיע לכאן ללמוד, הוא מקבל צו גיוס כאזרח ישראלי. הוא לא צריך לעשות עלייה.  

<קריאה:>
אבל מדובר במי שלא היה אזרח ישראלי ואז הוא עושה עלייה.

<משה גפני:>
ואם הוא למד בישיבה שם בגיל 15?

<קריאה:>
לפחות מגיל 16.

<משה גפני:>
זה לא מנוסח נכון.

<אחז בן ארי:>
מיום שמלאו לו.

<משה גפני:>
זה מנוסח לא נכון.

<ישראל אייכלר:>
אם הוא למד לפני כן בחוץ לארץ?

<אחז בן ארי:>
לפחות מיום שמלאו לו.

<משה גפני:>
יש כאן בעיה בניסוח. 

<אחז בן ארי:>
מה הבעיה?

<משה גפני:>
אם הוא לומד מגיל 14, הוא גם לומד בגיל 16, לפי הניסוח כאן הוא לא יוכל לקבל דחייה.

<אחז בן ארי:>
לא. מגיל 16.

<משה גפני:>
אבל זה לא מנוסח נכון. אני הבנתי מה אתה אומר.

<אחז בן ארי:>
מגיל 16 לפחות.

<משה גפני:>
לא כתוב לפחות. תכתבו את זה.

<ישראל אייכלר:>
כתוב מיום שמלאו לו 16 שנים.

<משה גפני:>
הם ינסחו את זה.

<אלעזר שטרן:>
אני רוצה לומר משהו לפרוטוקול. הפסקה הזאת של משרד הביטחון ממשיכה אפילו סוג של צביעות שלנו. למה?  אם אתה אזרח רגיל שלומד בחוץ לארץ, לא מספיק לך גיל 16. כאן כאילו הלכו להקל עליהם הרבה מעבר לחיילים שמתגייסים להיות לוחמים. אם אתה למדת מגיל 16, זה לא מספיק כדי שתבוא לכאן ותהנה מזכויות של חבר'ה בחוץ לארץ. מאיזה גיל צריך? 14? 12? 13?

<משה גפני:>
ממה הוא הולך ליהנות?

<אלעזר שטרן:>
תכף תשמעו.

<אחז בן ארי:>
זאת לא חובת הגיוס.

<הילה ארליך:>
בהנחה שיש לו חובת גיוס, אם הוא למד, אם הוא מוכיח שהוא למד בישיבה מגיל 16, אז אנחנו יכולים לדחות את הגיוס.

<אלעזר שטרן:>
אז הוא נהנה מהדיחוי.

<הילה ארליך:>
נכון, אבל זה לא המבחן האם הוא חייב גיוס.

<אלעזר שטרן:>
אני מבין. במקום אחר, אם הוא בא ללמוד כאן עכשיו בטכניון לצורך העניין, בגיל 19 או בגיל 18, אם הוא שנתיים בחוץ לארץ, זה לא מספיק כדי ליהנות מזה אלא רק אם הוא מגיל 14 או מגיל 12. איך הלכתם לגיל הזה? אני אומר שיש כאן סוג של הפליה.

<משה גפני:>
למה את הפליה?

<מירי פרנקל שור:>
אומר חבר הכנסת שטרן - - -

<אלעזר שטרן:>
אם אתה מכיר בחוצניקיות הזאת.

<מירי פרנקל שור:>
נכון. החוצניקיות הזאת לא מתייחסת שווה בשווה. אם אתה מגיל 16 לומד במוסד תורני, אתה תגיע לישראל ואתה יכול לבקש דחיית שירות. לעומת זאת, מי שלא למד בישיבה תורנית בחוץ לארץ, מגיע לישראל ורוצה ללמוד בטכניון ויש עליו חובת גיוס, הוא מיועד לשירות ביטחון, הוא לא יקבל דחיית שירות.

<משה גפני:>
אבל זה אותו הדבר אם הוא נמצא בארץ.

<הילה ארליך:>
נכון. מי שלמד בתיכון ממלכתי ולא עשה חמש יחידות גמרא, גם הוא לא יקבל.

<משה גפני:>
מירי, זה אותו הדבר אם הוא בארץ.

<מירי פרנקל שור:>
הסעיף איננו שוויוני.

<משה גפני:>
אין הפליה. זה פשוט לא נכון. אם הוא בארץ מגיל 10, מה זה שונה? מה השוני בין אותו אחד שלמד בישיבה בחוץ לארץ לבין אותו אחד שרוצה ללמוד עכשיו בטכניון?

<היו"ר איילת שקד:>
אני רוצה לסכם את סעיף 2(א), השינויים שאמרנו שאתם צריכים לבדוק ולהכניס. להוסיף בסעיף (1): "או בישיבה מקצועית". למחוק את ההיקף של חמש יחידות לימוד מסעיף (2). לסעיף (3), לכתוב "לפחות מיום שמלאו לו 16 שנים".

<משה גפני:>
לזה הם הסכימו.

<קריאה:>
אמרנו תלמוד או תושב"ע.

<היו"ר איילת שקד:>
תלמוד או תושב"ע.

<קריאה:>
מה לגבי המוסדות בתוספת?

<משה גפני:>
בפסקה (3) תוסיפו את המילה "לפחות". זה לא מנוסח נכון. אני למשל הבנתי שיש כאן טעות.

<קריאה:>
זה צריך להיות גם ב-(1).

<אלעזר שטרן:>
מה שנקרא, העיקר שהוא לא ילמד תנ"ך.

<בניהו טבילה:>
אני מבקש להוסיף לרשימת המקצועות את המקצוע יהדות שנלמד בבתי ספר חרדיים והוא מחליף את תלמוד ותושב"ע. מהותית זה אותו הדבר. לומדים גמרא ונבחנים, אבל זה נקרא מקצוע בשם יהדות.

<קריאה:>
יש בגרות ביהדות?

<בניהו טבילה:>
בגרות ביהדות בהיקף של חמש יחידות.

<מירי פרנקל שור:>
תבדקו את הסיפור הזה של החמש יחידות. בואו נראה מה זה כולל.

<אלעזר שטרן:>
אין לכם שם מחשבת ישראל?

<מרים גראזי רוזנבאום:>
תהיה בחינה בתלמוד, בתושב"ע או ביהדות.

<בניהו טבילה:>
חוקת הזכאות לבגרות קובעת שתלמידים חרדים יכולים להיבחן ביהדות. יהדות זה מקצוע שכולל גמרא. כמו תורה שבעל פה. כמו שבהיסטוריה יש היסטוריה שנלמדת בממלכתי ויש תכנית לימודים במגזר החרדי, כך גם ביהדות שזה מחליף תורה שבעל פה ותלמוד.

<היו"ר איילת שקד:>
אנחנו מתקדמים. 

<עידו בן יצחק:>
(2) על אף האמור בתקנת משנה (א), יכול שיינתן צו דחיית שירות למיועד לשירות ביטחון אף שלא נתקיימו בו התנאים הקבועים בה, ובלבד שהוכר כ"חוזר בתשובה" לפי פקודות הצבא.

<מירי פרנקל שור:>
אני מבקשת לקבל את פקודות הצבא.

<אחז בן ארי:>
יש גרסה חדשה שהיא כרגע טיוטה. אנחנו נעביר לכם.

<מירי פרנקל שור:>
היינו מאשרים לפני שאנחנו יודעים מה הן פקודות הצבא?

<מאיר פרוש:>
לא נאשר היום.

<היו"ר איילת שקד:>
לא. היום לא מאשרים.

<אלעזר שטרן:>
אני מבקש גם את ההגדרה של "חוזר בתשובה".

<מאיר פרוש:>
כן.

<הילה ארליך:>
אבל זה עדיין בטיוטה.

<היו"ר איילת שקד:>
מירי ביקשה את זה.
<הילה ארליך:>
נעביר.

<ישראל אייכלר:>
מי שמתגייר לפי הגיורים האלה, יש לו דין חוזר בתשובה?

<קריאה:>
השאלה אם הוא התגייר אצל הרב סתיו.

<היו"ר איילת שקד:>
אנחנו ממשיכים בסעיף 3.

<עידו בן יצחק:>
3. המועד להגשת בקשה
(1) מיועד לשירות ביטחון שטרם ניתן לו צו דחיית שירות רשאי להגיש בקשה לצו כאמור לא יאוחר מיום א' בניסן הקודם למועד שבו הוא אמור להתייצב לשירות ביטחון.
(2) מיועד לשירות ביטחון שניתן לו צו דחיית שירות רשאי להגיש בקשה לצו נוסף לא יאוחר מ-14 ימים לפני מועד פקיעת תוקפו של הצו הקיים, אלא אם כן קבע הפוקד אחרת.
(3) פוקד רשאי, מטעמים מיוחדים שיירשמו, לקבל בקשה של מיועד לשירות ביטחון לצו דחיית שירות, אף אם הוגשה תוך חריגה מן המועדים הקבועים בתקנות משנה (א) ו-(ב).

<היו"ר איילת שקד:>
יש הערות לסעיף הזה?

<מאיר פרוש:>
ב-3(ג), בתקנות הקודמות היה כתוב לא פוקד רשאי אלא השר. אני לא חושב שצריך להיות אחרת. גם השר בסופו של דבר לא מתעסק אם זה אלא מעביר את זה לפוקד או למפקד מיטב או למישהו.
<היו"ר איילת שקד:>
השר הוא פוקד, לאז?

<מאיר פרוש:>
לא.

<הילה ארליך:>
השר צריך להסמיך את הפוקד.

<מאיר פרוש:>
אני מבקש שזה יחזור להיות השר.

<הילה ארליך:>
הרי בסופו של דבר השר לא ידון בכל בקשה חריגה וכדאי שזה יהיה הפוקד שהוא זה שבפועל מתפעל את הנושא.

<מאיר פרוש:>
גם בחוק השר הוא הקובע. השר הוא זה שנותן הכוונה. אני מבקש שזה יהיה השר. למה להוריד את זה מהשר?

<הילה ארליך:>
ממילא השר יסמיך מישהו אחר.

<מאיר פרוש:>
הוא יסמיך, בסדר.

<הילה ארליך:>
זה לא הגיוני. כל התקנות עוסקות בסמכויות של הפוקד. למה דווקא הסמכות הזאת היא של השר?

<מאיר פרוש:>
אני לא יכול לומר לא הגיוני כי הרב רביץ זיכרונו לברכה וגפני עבדו מאוד קשה על התקנות הקודמות ושם היה כתוב השר.

<הילה ארליך:>
שיסבירו לנו למה. אולי הרב גפני יוכל להסביר לנו למה הוא כתב שם השר.

<מאיר פרוש:>
אני לא יודע. את זה דרש הרב רביץ והוא כבר לא יכול להסביר עכשיו. אז היה כתוב השר ואני רוצה שיהיה כתוב השר.

<הילה ארליך:>
זה לא הגיוני. השר הרי לא יעסוק בזה.

<אחז בן ארי:>
אנחנו רוצים שהדרג המקצועי הוא זה שיטפל בדבר הזה. 

<מאיר פרוש:>
אם ניקח בהשוואה כל חוק אחר עם כל שר אחר, כתוב השר ולא כתוב פוקד לצורך העניין. 

<הילה ארליך:>
זה לא חוק. אלה התקנות ואת הפרוצדורה. הפרוצדורה היא מול הפוקד והפוקד הוא זה שבפועל מתפעל את זה, ואם יש בקשה חריגה, היא מוגשת לפוקד ולא לשר. 

<מאיר פרוש:>
כמו שהשר נותן את רשימת הישיבות  אבל הוא לא זה שמכין את הרשימה. החוק נתן סמכות לשר. אותו דבר גם כאן. לשר יש את הסמכות.

<הילה ארליך:>
למה לא כל הבקשות לדיחוי יוגשו לשר?

<מאיר פרוש:>
אני מבקש שזה יהיה השר.

<משה גפני:>
אנחנו רצינו שזה יהיה השר מכיוון שהוא הסמכות והוא מאציל מסמכותו. אני לא יודע אם זה קריטי.

<אחז בן ארי:>
אין ראש  מיטב ואין ראש מינהל גיוס?

<מאיר פרוש:>
חלילה וחס אבל השר הוא זה שמסמיך. אם יש ויכוח עם הפוקד, השר הוא זה שקובע ואני לא משאיר את זה בידי הפוקד. אני גם לא מבין את ההתעקשות שלכם והיא מפחידה אותי.

<אחז בן ארי:>
אין מה להפחיד.

<מאיר פרוש:>
אז שיישאר השר.

<אחז בן ארי:>
לפי זה השר, בתקנות יסמיך.

<מאיר פרוש:>
יסמיך את הפוקד.

<אחז בן ארי:>
עכשיו הוא צריך להסמיך את הפוקד. אם הוא יסמיך את הפוקד, מה יצא לך מזה?

<מאיר פרוש:>
כי אם יהיה לי ויכוח עם הפוקד, אני יכול ללכת לשר.

<הילה ארליך:>
בכל מקרה אתה יכול ללכת לשר.

<מאיר פרוש:>
אם אני שולל ממנו את הסמכות? לשר אין מה לומר יותר. אם אני כותב כאן הפוקד, לשר אין מה לומר בעניין.

<היו"ר איילת שקד:>
אחז, למה שיניתם את זה?

<אחז בן ארי:>
כי זה יותר נכון. אני חושב ששם זאת תקלה כשנקבע השר. זה גם לא העניין העיקרי כאן.

<הילה ארליך:>
זה דיון בפרט. השר לא דן בפרט. השר לא דן בכל פרט שמבקש דיחוי ובטח לא כשהוא חרג.

<משה גפני:>
אולי נעשה פשרה? יהיה כתוב השר או הפוקד מטעמו? לא טוב? 

<הילה ארליך:>
מה ההיגיון? למה לא השר בכל התקנות?

<ישראל אייכלר:>
יש לי שאלה משפטית. כשהגיע השר לביטחון פנים ודיבר על סגירת הר הבית, הוא אמר שהמפכ"ל מוסמך, ואז אמרו שיתכן שהרמטכ"ל יכריז על מלחמה בלי השר? אמרו שם משפטנים שיש הבדל גדול מאוד בין משטרה לבין צבא. במשטרה השר איננו אמור להתערב בעבודת המשטרה אבל בצבא כל הסמכות של הרמטכ"ל היא של השר. לכן זה לא דומה. אתה נותן לפוקד סמכות מעבר לשר, זה אולי לא נכון משפטית.

<אחז בן ארי:>
השר, בתקנות האלה, את הסמכויות שנתונות לו מעביר לפוקד.

<משה גפני:>
אני הצעתי הצעת פשרה.

<היו"ר איילת שקד:>
מה זה משנה אם זה השר או הפוקד?

<משה גפני:>
אין כאן ויכוח מהותי. 

<ישראל אייכלר:>
זאת פעם ראשונה שיש שינוי, כאילו הפוקד עצמאי כמו היועץ המשפטי לממשלה.

<היו"ר איילת שקד:>
הילה, אנחנו נגד שלטון הפקידים ואת יודעת את זה. שימי  את השר.
<הילה ארליך:>
אלה לא פקידים אלא פוקדים.

<מאיר פרוש:>
יש לי עוד הערה לסעיף 3. בפעם הקודמת היה כתוב "אלא אם מועד אחר מפקודות הצבא". כאן כתוב "אלא אם כן קבע הפוקד אחרת".

<הילה ארליך:>
אין לנו בעיה למחוק את "אלא אם כן קבע הפוקד אחרת".

<מאיר פרוש:>
אם לא  נקבע מועד אחר לכך בפקודות הצבא. ראשית אנחנו רוצים לדעת מה הן הפקודות.

<משה גפני:>
אם מוחקים את זה, זה יהיה יותר טוב. נמחק.

<מאיר פרוש:>
לא. שזה יהיה כתוב כמו בפעם הקודמת.

<משה גפני:>
למה?  מה היה כתוב בפעם הקודמת?

<מאיר פרוש:>
היה כתוב: מיועד לשירות ביטחון שחל עליו צו דחיית שירות, רשאי להגיש בקשה לצו דחיית שירות נוסף לא יאוחר מ-14 ימים ממועד פקיעת תוקפו של הצו הקיים, אם לא נקבע מועד אחר לכך בפקודות הצבא.

<הילה ארליך:>
אפשר למחוק את "אלא אם כן קבע הפוקד אחרת". 14 ימים, וזהו. לא צריך פקודות ולא צריך פוקד.

<מאיר פרוש:>
לי יש חשבון עם הפוקד. נוריד את זה. בסדר.

<היו"ר איילת שקד:>
ממשיכים בסעיף 4.

<עידו בן יצחק:>
4. אופן הגשת הבקשה

(1) מיועד לשירות ביטחון יגיש בקשה לדחיית שירות בלשכת הגיוס או במקום אחר כפי שהורה הפוקד בהודעה לציבור.

(2) לבקשה לדחיית שירות מכוח פרק ג'1 לחוק, יצרף המיועד לשירות ביטחון תצהיר כאמור בסעיף 26כג(א)(4) לחוק, אישור ראש הישיבה כאמור בסעיף 26כג(א)(5) לחוק וכל אישור אחר, להנחת דעתו של הפוקד, המעיד כי מתקיימים בו התנאים למתן הצו. בתצהיר ובאישור כאמור, יפורטו הימים והשעות שבהם לומד המיועד לשירות ביטחון באותה ישיבה.
<היו"ר איילת שקד:>
למה הוספתם את "להנחת דעתו של הפוקד", מה שלא היה בתקנות הקודמות?

<הילה ארליך:>
יצאנו מנקודת הנחה שצריך להניח בפני הפוקד אישורים ראויים. למשל, אני סתם אתן לשם הדוגמה, נניח תלמיד שלומד בישיבה קטנה בחוץ לארץ, אותו אחד שבגיל 16 למד בחוץ לארץ,  הפוקד לא מכיר את כל הישיבות  הקטנות בארצות הברית והיא לא מוכרת כאן בארץ, ולכן הוא צריך לקבל איזשהו אישור ראוי שיניח את דעתו שאכן הוא היה תלמיד ישיבה בחוץ לארץ.

<משה גפני:>
עד עכשיו היה ויכוח סמנטי אבל עכשיו זה מהותי.

<אחז בן ארי:>
זה מהותי מאוד.

<הילה ארליך:>
הפוקד מוגבל רק להנחת דעתו.

<משה גפני:>
לאיזה צורך? האם האישור לא נכון או אם אין ישיבה כזאת בארצות הברית, הרי הוא יכול לבדוק את זה. זה לא צריך להיות להנחת דעתו. זה לא עומד בקריטריונים. מה זה הנחת דעתו? 

<איתן עוזרי:>
הוא לא מדבר על ארצות הברית אלא על הישיבות בארץ.

<משה גפני:>
לא משנה, אבל היא הסבירה.

<איתן עוזרי:>
הסעיף זה תקף לישיבות בארץ ואת מביאה דוגמה מארצות הברית.

<הילה ארליך:>
לא נכון. אתה טועה ומטעה. הפוקד צריך לבדוק האם אתה עומד בתנאי הסף כדי לקבל דיחוי שירות תורתו אומנותו. אם הוא עומד בסף, אחת העילות לעמידה בסף היא למשל שהוא למד בחוץ לארץ מגיל 16.

<איתן עוזרי:>
עד היום הסתפקתם בהצהרת ראש הישיבה או מנהל בית הספר שהבן אדם לומד אצלו. מה השתנה מאז? מה הבעיה עם זה?

<הילה ארליך:>
אני רוצה להסביר עוד משהו. הנחת דעתו של הפוקד היא מוגבלת. מה זה לא אוהב אותנו? אני לא יכול להגיד רק תלמידים עם עיניים ירוקות.

<קריאה:>
לא, תביא עוד אישור. עוד אישור ועוד אישור.

<הילה ארליך:>
הנחת דעתו של הפוקד המעיד כי מתקיימים בו תנאים למתן הצו. התנאים למתן הצו קבועים גם בחוק וגם בצו והוא לא יכול לחרוג מזה.

<ישראל אייכלר:>
מה מפריע לך כל אישור אחר?

<הילה ארליך:>
הוא צריך לקבל אישורים ראויים. הוא למשל יכול להגיד שאם הוא מקבל אישור בלתי קריא, אם הוא מקבל אישור שהוא לא מבין מה כתוב בו, זה לא מניח את דעתו.

<יואב בן צור:>
זה ההיגיון אומר ואת לא צריכה לכתוב את זה.

<מירי פרנקל שור:>
המחלוקת לא ממוקדת בין אם כתוב הנחת דעתו של הפוקד לבין אם לא כתוב הנחת דעתו של הפוקד. זה צריך להיות להנחת דעתו של הפוקד, כך שזה לא משנה אם זה כתוב.

<הילה ארליך:>
אז על מה הוויכוח?

<מירי פרנקל שור:>
כל אישור אחר, זה גם היה כתוב בתקנות הקודמות.

<מאיר פרוש:>
לא, לא היה כתוב.

<איתן עוזרי:>
זה לא היה כתוב.

<מאיר פרוש:>
כל אישור אחר המעיד על כך שמתקיימים התנאים.

<הילה ארליך:>
היה כתוב.

<מאיר פרוש:>
לא להנחת דעתו.

<ישראל אייכלר:>
למה אתם צריכים את המלים להנחת דעתו של הפוקד?  כל אישור אחר המעיד כי מתקיימים.

<מירי פרנקל שור:>
אפשר להישאר עם מה שהיה כתוב בתקנות. "וכל אישור אחר המעיד כי מתקיימים בו התנאים".

<משה גפני:>
זה לא היה בתקנות.

<מאיר פרוש:>
המלים להנחת דעתו לא היו.

<משה גפני:>
רק על זה אנחנו מדברים.

<ישראל אייכלר:>
את בעצם מחזקת את מה שאנחנו טוענים.

<אחז בן ארי:>
כך או כך זה יהיה להנחת דעתו.

<מירי פרנקל שור:>
בוודאי. לכן אני אומרת שאין כאן ויכוח.

<יואב בן צור:>
לשם מה אתם צריכים לכתוב את זה?

<מירי פרנקל שור:>
בתקנות חוק טל כתוב: וכל אישור אחר המעיד על שמתקיימים בו התנאים למתן הדיחוי. אני מבינה מדוע הם רוצים זאת, אבל מבחינה משפטית החשוב הוא האישור. אם הוא לא יהיה להנחת דעתו של הפוקד, האישור הזה לא יתקבל. לכן התנאי של הנחת דעתו של הפוקד בין כך ובין כך תהיה שם.

<ישראל אייכלר:>
לכן זה מיותר.

<מירי פרנקל שור:>
לכן  מבחינתי זה לא משנה אם זה כתוב או לא כתוב. אם מירב תהיה הפוקד והאישור לא יהיה להנחת דעתה, היא לא מחויבת לקבל אותו.

<איתן עוזרי:>
אבל כשזה כתוב, זה מחייב.

<מירי פרנקל שור:>
גם כך זה מחייב.

<איתן עוזרי:>
אותי לימדו המשפטנים שזה מחייב. אי אפשר להגיד שזה כתוב וזה לא מחייב. אין דבר כזה. מחר יבוא הפוקד וכך הוא יקרא את זה.

<משה גפני:>
אנחנו מבקשים שזה לא יהיה כתוב. אני מבין מה את אומרת. בכל מקרה האישורים צריכים להיות להנחת דעתו של הפוקד.

<מירי פרנקל שור:>
נכון.

<משה גפני:>
אחרת אין אישורים. אם זה כתוב, יכול לבוא פוקד מרובע ויאמר שהמחוקק אמר כאן עוד משהו. חוץ מהאישורים שהם בסדר, אני עכשיו הולך לחפור אני לא יודע מה. 

<מירי פרנקל שור:>
לא. אנחנו מדברים על סבירות.

<משה גפני:>
אם זה לא היה כתוב בתקנות הקודמות וזה לא נפקא מינא לשום דבר, אנחנו מבקשים שזה לא יהיה כתוב. המלים להנחת דעתו, שלא יהיו כתובות. גם זה לא קריטי.

<מירי פרנקל שור:>
זה לא קריטי.

<משה גפני:>
אבל בתקנות הקודמות זה לא היה כתוב.

<היו"ר איילת שקד:>
בסדר. זה לא משנה.

<ישראל אייכלר:>
כל פקיד בדואר שאני מגיש לו אישור והוא לא להנחת דעתו, הוא אומר לי שהוא לא בסדר.

<שרון רוברטס:>
למשרד המשפטים יש הערה. כתוב כאן שבתצהיר יהיו רק הימים והשעות אותן לומד המיועד לשירות. אנחנו רוצים שכל אישור שהפוקד מבקש, גם הוא  יהיה מגובה בתצהיר ולאו דווקא השעות והימים.

<איתן עוזרי:>
שבן אדם יחתום תצהיר על כל דבר ודבר שנדרש ממנו?

<מירי פרנקל שור:>
אני מבקשת, יש לנו כאן צורת עבודה מסודרת. אני מבקשת לקבל את כל ההערות לפני הדיון.

<שרון רוברטס:>
העברנו את ההערה למשרד הביטחון.

<מירי פרנקל שור:>
התקנות הובאו לאישור בכנסת. מה שאתם מסכמים עם משרד הביטחון, זה משרד הביטחון. ברגע שמגיעים לשולחן הכנסת אנחנו מבקשים – ומי שמכיר את סדר העבודה שלנו יודע זאת – להעביר לנו את ההערות כדי שנוכל לגבש עמדה.

לעניין מה שאת אומרת. בסעיף 26כג(א) לחוק נקבע בפסקה (4): "הוא הצהיר בתצהיר בכתב שניתן לפי סעיף 15 לפקודת הראיות, מתקיימים בו התנאים שבפסקאות (1) עד (3)". אם החוק קבע מה צריך להיות בתצהיר, זה מה שצריך להיות בתצהיר.

<שרון רוברטס:>
אבל כאן מבקשים דברים נוספים. הימים והשעות בהם לומד המיועד לשירות.

<משה גפני:>
איזה משרד את מייצגת?

<שרון רוברטס:>
משרד המשפטים.

<משה גפני:>
למה את מבקשת את הימים ואת השעות שלא מופיעים בחוק?

<שרון רוברטס:>
זה כתוב עכשיו בתקנות.

<מירי פרנקל שור:>
היה על זה ויכוח. על התצהיר. בפסקה (1) עד (3) בחוק.

<קריאה:>
תצהירים נוספים. לשם מה?

<משה גוטמן:>
יש כאן בעצם בקשה להרחיב את הדרישה כך שכל מה שהפוקד ירצה, יהיה בתצהיר. זאת הסיבה שלא צריך להיות כתוב להנחת דעתו של הפוקד.

<משה גפני:>
יש לי הצעה. אם צריך להגיש הכול ליועצת המשפטית של הוועדה, אם רוצים להקשות על התקנות, יש לי רשימה ארוכה כמו צבע העיניים, הימים, השעות, איזה תחביבים יש לו. הרבה דברים.

<מירי פרנקל שור:>
יש כאן שני תצהירים. האחד, של הבחור עצמו והשני תצהיר של ראש הישיבה. 

<משה גפני:>
למה צריך להוסיף ימים ושעות?

<שרון רוברטס:>
אנחנו רוצים שאם יש אישור אחר, שגם הוא יהיה מגובה בתצהיר.

<קריאה:>
זה לא בחוק.

<משה גפני:>
אני חושב שהיא צודקת. גם אני צריך להגיש את הרשימה. צבע עיניים למשל.

<שרון רוברטס:>
אנחנו לא מבינים למה דווקא ימים ושעות צריכים להיות מגובים בתצהיר. אם מבקשים אישורים נוספים, אנחנו רוצים שגם הם יהיו מגובים בתצהיר.

<קריאה:>
ימים ושעות לא מגובים בתצהיר. זה לא מופיע בחוק. זה לא צריך להיות.

<קריאה:>
זה ברמת המוסד. למה אל תלמיד צריך לחתום על תצהיר לגבי ימים ושעות? זה ברמת המוסד.

<מירי פרנקל שור:>
היות ואני לא יודעת מה זה האישור הנוסף שיכול לבקש הפוקד, אני לא יודעת אם לחייב את זה בתצהיר.

<משה גפני:>
גברתי היועצת המשפטית, המלש"ב מגיע והוא מביא אישור שהוא לומד במוסד מסוים. המוסד הזה הגיש תצהיר, ראש הישיבה חתום עליו, שבמוסד הזה לומדים כך וכך שעות ובאישור שהוא מקבל, הוא אומר שהוא לומד במסגרת של השעות של המוסד הזה. למה הוא צריך לחתום על תצהיר נוסף שאלה הימים והשעות?

<מירי פרנקל שור:>
יכול להיות שמשרד המשפטים צודק בטענה אבל קשה להתייחס מכיוון שאנחנו לא יודעים מה יהיו התנאים הנוספים.  יש תנאים שיכול להיות שנכון שיהיו בתצהיר ויש תנאים שלא נכון שיהיו בתצהיר. לכן הנושא של התצהיר נדון כאן בוועדה  הרבה זמן  במסגרת החוק. זה היה שינוי מהותי לעומת מה היה בעבר, גם לעניין התצהיר של המלש"ב שמבקש את דחיית השירות וגם  על ידי ראש הישיבה. לכן קשה לחייב באוויר מכיוון שאם אנחנו לא יודעים מה התנאי הנוסף, אנחנו לא יודעים אם לחייב אותו בתצהיר או לא.

לכן עמדתי לוועדה היא שהתצהיר, בהתאם למה שכתוב בהוראות החוק. אם אנחנו נדע עד הדיון הבא מה יהיו התנאים הנוספים, יכול להיות שיש מקום לחייב שגם הם יהיו בתצהיר.

<היו"ר איילת שקד:>
כרגע זה נשאר כמו שכתבתם.

<משה גפני:>
אנחנו מערערים על הימים והשעות בתצהיר שלו. זה צריך להיות כפי שהיה תמיד.

<הילה ארליך:>
זה קבוע בחוק.  התצהיר לעניין הימים והשעות קבוע בחוק.

<ישראל אייכלר:>
כל יחיד צריך להביא את זה? בחוק קבוע שכל יחיד צריך להביא את זה?

<הילה ארליך:>
כן. סעיף 26כג(א) או (ב).

<היו"ר איילת שקד:>
אני מסכמת את סעיף 4(א) ו-(ב).

<הילה ארליך:>
בסעיף (א)(4): "הוא הצהיר בתצהיר בכתב שניתן לפי סעיף 15 לפקודת הראיות כי מתקיימים בו התנאים בפסקאות (1) עד (3)". התנאים בפסקאות (1) עד (3) הם שעות הלימוד בישיבה.

<מירי פרנקל שור:>
זה לא בדיוק מה שכתוב, שעות לימוד.

<אלעזר בן הראש:>
החוק אומר שהוא לומד בישיבה אבל לא באילו ימים.

<מירי פרנקל שור:>
הוא יכול ללמוד 45 שעות.

<אלעזר בן הראש:>
החוק לא אומר שהוא צריך להצהיר באילו ימים הוא לומד אלא החוק אומר שהוא לומד.

<מירי פרנקל שור:>
נכון, הוא לומד 45 שעות.

<אלעזר בן הראש:>
אתם רוצים תצהיר קצת יותר מורחב לגבי מסגרת הלימודים שלו ומה שעות הלימודים שלו.

<הילה ארליך:>
לצורך האכיפה, אנחנו נצטרך למשל לדעת את זה.

<אלעזר בן הראש:>
בסדר, אין בעיה, אבל ברגע שהתלמיד יצהיר בתחילת השנה הוא לומד בין 9:00 ל-7:00 בערב, אם הוא ירצה לשנות את לוח הלימודים שלו, הוא יצטרך להגיש תצהיר חדש אליכם על כך שהוא שינה את סדר היום שלו והוא מתחיל בשעה 8:00 ולומד עד 5:00. החוק עצמו הגדיר שהתלמיד צריך ללמוד ארבעים א ארבעים וחמש שעות שבועיות. סדרי ישיבה יכולים להשתנות בזמן קיץ לעומת זמן חורף ויכול להיות שראש הישיבה יחליט שסדר בוקר מתחיל מ-8:00 עד 1:00 ובזמן הקיץ מ-9:00 עד 2:00, ואז כל התלמידים בישיבה יצטרכו להגיש לכם תצהיר חדש.

<הילה ארליך:>
בכל אתה צודק,  חוץ מזה שהם יצטרכו להגיש תצהיר חדש.

<מירי פרנקל שור:>
הילה, את לא צודקת. הוועדה החליטה שיוגש תצהיר שהוא לומד 45 שעות.

<הילה ארליך:>
זה מה שכתוב כאן.

<מירי פרנקל שור:>
אבל הבקשה של משרד המשפטים היא לגבי איזה ימים ובאילו שעות.

<אלעזר בן הראש:>
לא, אתם אומרים הימים והשעות בהם הוא לומד.

<הילה ארליך:>
את לא יכולה לחייב אותו.

<אלעזר בן הראש:>
אתם אומרים ימים ושעות. אני לומד ביום ראשון מ-8:00 עד 1:00 וביום שני מ-9:00 עד 4:00 וכך הלאה. זה מה שכתוב בתקנות. זה כמו שבמשרד החינוך מגישים. משרד החינוך, הישיבה מגישה לו באיזה שעות הוא לומד כדי שהוא יוכל לבצע את הביקורות. זה תצהיר פרטני של כל תלמיד. אם הוא שינה את המערכת, הוא יצטרך לכתוב לך שהוא לומד עכשיו בשעות אחרות.

<משה גפני:>

"בתצהיר יפורטו הימים והשעות בהם לומד המיועד לשירות ביטחון".

<אלעזר בן הראש:>
הוא צריך  להגיש את סדר הלימודים שלו.

<משה גפני:>
מה הימים והשעות בהם הוא לומד.

<הילה ארליך:>
אתה עכשיו לא מדבר על התצהיר אלא אתה מדבר על האישור.

<אלעזר בן הראש:>
לא משנה. האישור הזה אותו אתם רוצים.

<הילה ארליך:>
האישור הוא על 45 שעות.

<אלעזר בן הראש:>
את רוצה גם אישור פרטני? שהוא לא יהיה בתצהיר?

<הילה ארליך:>
אני רוצה אישור לגבי השעות והימים שהוא לומד כדי שאם אני מחר אעשה אכיפה ואשלח  בודק לשם, אוכל לדעת שביום שלישי לא לומדים בבוקר ולכן אני לא אשלח את הבודק ביום שלישי בבוקר.

<אלעזר בן הראש:>
אין בעיה.

<משה גפני:>
את זה המוסד נותן לך.

<אלעזר בן הראש:>
זה אישור מוסדי או אישור פרטני? אם כל תלמיד יכתוב לך את סדר יום הלימודים שלו, זה לא ייגמר.  בנוסף לזה, כל פעם שהוא ישנה, הוא יצטרך להביא אישור על כך. ישיבה שהיא פעילה משעה 8:00 בבוקר עד 11:00 בלילה, שעות הפעילות שמשרד החינוך מתיר הן מ-8:00 עד 9:00 בערב. יכול היות תלמיד שיתחיל סדר בוקר ב-9:00 בבקר וחוזר הביתה ב-9:00 בערב ויכול להיות תלמיד שמתחיל ב-8:00 בבוקר וחוזר הביתה ב-8:00 בערב. 
<מירי פרנקל שור:>
צריך להיות באיזשהו מקום סדר.

<אלעזר בן הראש:>
שיטת הלימוד בישיבות היא שיטה עצמאית. לומדים בחברותות, לאנשים יש את המסגרת הגדולה, את הפריימינג, במסגרתה הם  צריכים ללמוד אבל ברמת הפרט יש ניוד מסוים. אם כל פרט יצטרך להגיש אישור ונגיד שהוא החליף חברותא או שהסיכום שלו עם אשתו מתי הוא מוציא את הילד מהגן השתנה, עכשיו כל אחד יצטרך להגיש כאן אישורים כל מספר חודשים, דבר שיגרום לבלגן גדול.

<עמוס צייאדה:>
יש גם אברכים והם צריכים ללמוד חמש שעות פחות.

<אלעזר בן הראש:>
אפשר להסתפק במה שמדווח למחלקת הישיבות. ממילא יש הצלבות ביניהם. מחלקת הישיבות מפרטת בדיוק את השעות ואם יש שינוי, זה מסודר במחשב ולא צריך תצהיר של כל תלמיד בנפרד או דיווח של כל  תלמיד בנפרד. ברמת המוסד. יש את מחלקת הישיבות וממילא עושים סנכרון רק לגבי מי שלא נמצא ולדברים התועלתיים, שלא יהיה בלגן, פתאום שכחו אותם.

<עמוס צייאדה:>
אנחנו מקבלים מהמוסדות בכל רגע נתון דיווח על שעות הלימודים במוסד. אם מוסד לדוגמה יוריד אפילו חצי שעה או עשר דקות מהמכסה של 45 שעות, הוא לא יקבל תמיכה בגין כל תלמידיו. כלומר, כן יש כאן מקור מידע טוב ואמין ושנכון לעבוד אתו.

<מרים גראזי רוזנבאום:>
גם משרד הביטחון, ממילא תבקשו דיווחים ממוסדות. כל תלמיד שייך למוסד.

<אלעזר בן הראש:>
הדיווח צריך להיות ברמה של מוסד ולא ברמה של תלמיד.

<משה גפני:>
לפי דעתי יש כאן שני דברים שאתם קצת מערבים ואפשר לפתור את הבעיה. יש את הדיווח המוסדי, כמו שאומר עמוס צייאדה וכמו שאומר משרד החינוך. יש 45 שעות עליהן הוא צריך לדווח והשעות בהן לומדים, משעה זאת ועד שעה זאת. שם יש 45 שעות שבועיות. מגיע המלש"ב ואומר שהוא לומד בישיבה הזאת כי אם הוא לא לומד בישיבה, הוא לא יכול לבקש דחייה. הוא אומר שהוא לומד בשעות של המוסד – מה שכתוב בחוק בימים ובשעות – שהמוסד הזה מדוח עליהן. הוא לא צריך להיכנס באופן פרטני בתצהיר שלו שהוא לומד מ-9:00 עד 9:00 בערב מכיוון שאת זה המוסד מדווח. אם הוא לא מדווח או אם הוא מוריד מספר דקות כמו שהוא אומר, הוא לא מקבל בכלל תקצוב על כל הישיבה והישיבה הזאת לא מוכרת. להיכנס לפרט שכל מלש"ב יצטרך לכתוב את השעות כדי שלכם תהיה אכיפה, זה פשוט לסרבל את העניין ואסור לעשות את זה. צריך להסתמך על כך שהוא כותב שהוא לומד 45 שעות במוסד הזה והזה, שם השעות מפורטות.

<עמוס צייאדה:>
אי אפשר לפקח על כל מערכת פרטנית. 

<משה גפני:>
זה העניין. זה לא משנה מבחינתכם. זה גם לא הופך את זה לדבר לא יפה.

<משה גפני:>
בישיבות יש גילאים שונים, מגיל 18 עד 27.

<משה גפני:>
לא צריך להיכנס לפרטים האלה.

<משה גוטמן:>
נכון. אני אומר שזה לא הגיוני.

<משה גפני:>
אם המוסד מדווח, אז המוסד מדווח כי אחרת אתה לא יכול להיות מלש"ב.

<משה גוטמן:>
יש כוללים בהם מדובר בפחות שעות, 45 שעות זה יותר שעות. זה לא שייך.

<משה גפני:>
אבל הכולל גם הוא מדווח כי אחרת לא מכירים בו. יש הבדל בין רמת המוסד לבין רמת המלש"ב. המוסד צריך להיכנס לזה אבל לא המלש"ב.

<מרים גראזי רוזנבאום:>
אני לא רואה את התועלת בתצהיר פרטני.  זה לא מועיל. ספק אם זה מועיל גם לאכיפה.

<משה גפני:>
זה עושה את זה לא יפה.

<מרים גראזי רוזנבאום:>
כי אז הוא יאמר שהוא החליף מוסד, החליף מסלול וכולי. זאת האחריות של המוסד שקובע את שעות הלימודים. התלמיד בדרך כלל לא קובע לעצמו את שעות הלימוד שלו.

<משה גפני:>
צודקת. זה לא מוסיף שום דבר. הוא לא יכול להחליט פתאום שהוא לומד בשעת לילה מאוחרת. זה נראה אילו אתם מתעלקים על מישהו.

<הילה ארליך:>
למה זה היה בתקנות חוק טל זה היה?

<משה גפני:>
זה היה בתקנות?

<הילה ארליך:>
כן.

<משה גפני:>
שהמלש"ב אומר ימים ושעות? לא היה.

<מאיר פרוש:>
לא היה ימים ושעות.

<הילה ארליך:>
סליחה, אני רוצה לקרוא.  זה נוסח מאוד דומה. סעיף 4(ב): "הדרך להגשת בקשה לצו דחיית שירות. לבקשה לצו, יצרף המיועד לשירות ביטחון תצהיר כאמור בסעיף 2(3) לחוק, אישור ראש הישיבה בסעיף 2(4) לחוק וכל אישור אחר המעיד על שמתקיימים בו התנאים למתן הצו. בתצהיר ובאישור כאמור יפורטו הימים והשעות בהם לומד המיועד לשירות ביטחון באותו מוסד".

<מרים גראזי רוזנבאום:>
אולי באישור ראש הישיבה זה רלוונטי. 

<משה גפני:>
ראש הישיבה.

<הילה ארליך:>
"יצרף המיועד לשירות ביטחון תצהיר כאמור בסעיף 2(3) לחוק".

<משה גפני:>
הוא מביא אישור מראש הישיבה. זה מה שהוא מביא המיועד לשירות ביטחון.

<אלעזר שטרן:>
מה זה ראש הישיבה?

<משה גפני:>
הנה, הוא הגיע.  אישור ראשה הישיבה מצורף. זה מה שכתוב כאן.

<הילה ארליך:>
אישור ראש הישיבה מצורף לגבי אותו תלמיד, אותו פרט, והרב מאשר, ראש הישיבה מאשר שאותו פרט לומד בשעות האלה.

<משה גפני:>
נכון, כי זה המוסד. לא הוא כותב את זה. כותב את זה ראש הישיבה.

<הילה ארליך:>
גם הנוסח הזה מאפשר את זה. זה בדיוק אותו נוסח.

<משה גפני:>
לא היה אף אישור שהמלש"ב פירט את הימים והשעות.

<הילה ארליך:>
זה אותו נוסח בדיוק. תסתכל. זה אותו נוסח.

<ישראל אייכלר:>
זה אומר שכל תקופת חוק טל לא ביצעתם את החוק.

<הילה ארליך:>
יכול להיות אבל עכשיו נבצע.

<ישראל אייכלר:>
אף פעם לא דרשו מתלמיד ישיבה כלשהו להביא פירוט של שעות וימים, כמו איזה עובד שמחתים כרטיס. אלה דברים חדשים שלא היו.

<אלעזר שטרן:>
אני שאלתי מה זה ראש הישיבה.

<ישראל אייכלר:>
מי שהתגייר אצל הרב סתיו, הוא ראש ישיבה.

<אלעזר שטרן:>
יש הגדרה לראש ישיבה? אני שואל לא בצחוק. אולי  המשגיח? 

<משה גפני:>
אתה יכול להניח הצעת חוק לגבי ההגדרה של ראש ישיבה.

<אלעזר שטרן:>
לא. אני לא רוצה. אני רוצה שמישהו יגיד לי מה זה ראש ישיבה.

<משה גפני:>
ראש ישיבה הוא מי שאומר שיש לו ישיבה והוא עומד בתנאים.

<אלעזר שטרן:>
אני לא יודע מה זה ראש ישיבה.

<מירי פרנקל שור:>
אחז, אותו הדבר היה בתקנות. 

<אלעזר שטרן:>
אתם חושבים שאין דבר כזה יותר מראש ישיבה אחד לאותה ישיבה?  תדעו שיש.

<מירי פרנקל שור:>
יש.

<אלעזר שטרן:>
ברור, אז עכשיו מה זה ראש ישיבה?

<קריאה:>
המונח מופיע גם בחוק.

<הילה ארליך:>
המונח מופיע בחוק ואנחנו נטפל בזה בתקנות של המוסדות.

<מאיר פרוש:>
בפקודות הצבא כתוב מה זה ראש להק 14?

<ישראל אייכלר:>
מה זה ראש אכ"א?

<מאיר פרוש:>
זה אנחנו יודעים, אלעזר שטרן.

<היו"ר איילת שקד:>
הרב גפני, זה היה בחוק טל. מה ההבדל? אנחנו מתקדמים. 

<משה גפני:>
גברתי היושבת ראש, זה נכון, הם צודקים, זה היה כתוב בחוק טל. אני מציע שהם יבדקו את זה עוד פעם. לא ביקשו את זה עד היום.

<קריאה:>
היה ולא ביקשו. זה היה ולא יושם.

<היו"ר איילת שקד:>
כן. זה היה ולא יושם.

<משה גפני:>
אני מציע שהם יבדקו את זה מכיוון שלפני חוק טל זה לא היה ומחוק טל זה מופיע – עכשיו אני רואה – אבל לא השתמשו בזה כי זה ממש מסרבל את העניין.

<מירי פרנקל שור:>
גם בתקנות חוק טל נאמר שהוא צריך להצהיר באיזה שעות. אז שיישאר כך.

<אחז בן ארי:>
נכון. את זה אנחנו אומרים.

<היו"ר איילת שקד:>
רח"ט תומכ"א תבדוק את זה ותחזור אלינו עם תשובה.

<משה גפני:>
טוב. גם סוכם שמשרד המשפטים יכין רשימה כדי לתת את זה באופן מסודר ליועצת המשפטית.

<היו"ר איילת שקד:>
בסדר.

<מאיר פרוש:>
זה לא הוחלט.

<משה גפני:>
לא הוחלט. אם אפשר רק אישור של השרה על זה, על התוספות.

<היו"ר איילת שקד:>
סעיף 5.

<מאיר פרוש:>
לא קראנו את 4(ג).

<מירי פרנקל שור:>
נכון.

<היו"ר איילת שקד:>
כי זה אותו הדבר, רק לגבי ישיבות גבוהות.

<מאיר פרוש:>
אני לא רוצה לומר שזה אותו הדבר, אבל זה אותו דבר, אבל לא הקריאו את זה. 

<מירי פרנקל שור:>
זה לא בסמכות הוועדה.

<היו"ר איילת שקד:>
אנחנו נעשה ישיבה משותפת והצבעות משותפות של שתי הוועדות.

<משה גפני:>
לא הבנתי מה אמרת עכשיו. לגבי הציוניות יהיה דיון אחר?

<היו"ר איילת שקד:>
בוועדת חוץ וביטחון. 

<משה גפני:>
למה זה כך?

<היו"ר איילת שקד:>
כך עשינו בחוק.

<מירי פרנקל שור:>
נקבע בחוק שכל עניין פרק ג'1, התקנות יובאו לוועדה שתקבע ועדת הכנסת. ועדת הכנסת הסמיכה לעניין פרק ג'1 את ועדת שקד. הציוניות הגבוהות וישיבות ההסדר ייכללו בחוק שירות ביטחון מחוץ לפרק ג'1, שם הסמכות היא בחוק שירות ביטחון.

<משה גפני:>
אני חושב שזה לא נכון לעשות את זה. 

<היו"ר איילת שקד:>
כבר עשינו את זה. למה לא אמרת עת עשינו את זה שזה לא נכון?

<משה גפני:>
בסדר, אז לא אמרתי כי הייתי בוועדת הכספים.

<מאיר פרוש:>
גפני, אמרת עוד כמה דברים שהם לא עשו.

<משה גפני:>
כן. זה דבר שהוא איננו נכון. הוא לא טוב לישיבות הציוניות, דרך אגב. כך אני חושב.

<היו"ר איילת שקד:>
זה קצת מסורבל אבל לא משנה.

<משה גפני:>
אבל זה גם לא שוויוני. צריך לדון באותו מקום על אותם נושאים כי זה אותו הדבר. הנה, תראו את הניסוח בשני הסעיפים האלה, בדיוק מילה במילה.

<היו"ר איילת שקד:>
גפני, עכשיו לא נעשה תיקון חקיקה. אין מה לעשות. 

<משה גפני:>
אני כל הזמן בדעה שלא צריך לעשות תיקוני חקיקה אלא צריך להחליף את הממשלה.

<היו"ר איילת שקד:>
נזמין את החבר'ה מחוץ וביטחון, הם  ישבו כאן ונצביע יחד אתם, אנחנו על סעיף כזה והם על סעיף כזה. בסדר. אין מה לעשות.

<משה גפני:>

טוב, אבל צריך לעשות את זה יחד.

<היו"ר איילת שקד:>
נעשה יחד. כן.

<ישראל אייכלר:>
מה ההגדרה של ישיבה גבוהה ציונית?  מה זה ציונית? אחר שנדע מה זה ראש ישיבה, אני רוצה לדעת מה זה ציונית.

<היו"ר איילת שקד:>
שהמסלול הוא גיוס. שהם כולם מתגייסים בסופו של דבר.

<מאיר פרוש:>
לא. 

<היו"ר איילת שקד:>
לפרוש הייתה הגדרה.

<מאיר פרוש:>
שאין להם טלוויזיה בבית, הם ישנים בסוכה. דברים כאלה. אולי אלעזר יסביר לנו מה זה ציוני.

<היו"ר איילת שקד:>
לא. השאלה היא אם יושבים בסוכה או לא. 

<משה גפני:>
הוא שואל את אלעזר שטרן שאלה מצוינת?

<היו"ר איילת שקד:>
לא נמאס לכם? כבר היינו בשידור הזה במושב הקודם. תחדשו. 
<אלעזר שטרן:>
אני מוכן לענות.

<היו"ר איילת שקד:>
אני מבקשת בדיחות חדשות. לא למחזר בדיחות.

<ישראל אייכלר:>
לא שמעתם שבתקנון הקונגרס הציוני לא מופיע התנאי הזה ואני רוצה לדעת מתי שינו.

<משה גפני:>
את מי אתה שואל? את אלעזר שטרן?

<ישראל אייכלר:>
מתי שינו את תקנות הקונגרס הציוני מבלי ששטרן יכול היה להגיש הצעת חוק  האומרת מי הוא רב שיכול לקבוע באיזה תנאים הישיבה הציונית  היא ישיבה ציונית. האם הרב סתיו יכול קבוע מה זאת ישיבה ציונית?

<משה גפני:>
כן, הכול הרב סתיו. אם היו נותנים אפשרויות גיור לרב סתיו, לא היו צריכים החלטת ממשלה.

<אלעזר שטרן:>
אחרי שיהדות התורה תסכים להתחשב בממשלת ישראל.

<ישראל אייכלר:>
אני רוצה שיהיו תנאים מאירי פנים כדי  לקבל הגדרה לגבי ישיבה ציונית.

<היו"ר איילת שקד:>
גפני, אתה יכול להיות כבר שר האוצר.

ממשיכים.

<עידו בן יצחק:>
5. תקופות "בין הזמנים"

מיועד לשירות ביטחון שחל עליו צו דחיית שירות רשאי במשך כל שנה שלא ללמוד באופן סדיר בישיבה בפרקי זמן אלה:

(1) בין יום י"א בתשרי ליום ל' בתשרי.

(2) בין יום א' בניסן ליום ל' בניסן.

(3) בין יום ה' באב ליום ב' באלול.

<היו"ר איילת שקד:>
כאן אמרנו שצריך להוסיף סעיף (4) האומר: עשרה ימי פעילות חוץ מוסדיים. הבנתי שבחסידויות הם עושים גם פעילויות מחוץ למוסד.

<אלעזר שטרן:>
את צודקת.  הם כבר הוסיפו שניים. באמת, בואו נעשה צחוק מעצמנו עד הסוף.

<היו"ר איילת שקד:>
כמה ימים בסך הכול?

<אלעזר שטרן:>
אם העגלון של הכרכרה שמחזיר אותם מהישיבה לקהילה, נגיד הוא חולה או הסוס חולה, הרי מאיפה יש כל כך הרבה ימים חופש? אנחנו מטורפים.

<היו"ר איילת שקד:>
כמה ימים זה בסך הכול?

<משה גפני:>
אני מבקש להתייחס לדברים האלה המסיתים של חבר הכנסת שטרן.

<אלעזר שטרן:>
78 ימים. אני אספר לך מהמבצע האחרון למה הם נותנים יד. באמת, אתם לא מתביישים אחז?

<משה גפני:>
לא. אתה צריך להתבייש. 

<אלעזר שטרן:>
שולחים אנשים הביתה כשאתם קוראים למילואימניקים. אין  לכם בושה. חופשות של שלושה שבועות כשאתם קוראים למילואימניקים. אתם עובדים אצלם. אין טיפת מוסר?

<ישראל אייכלר:>
אתה מדבר על מוסר? אתה?

<אלעזר שטרן:>
בוודאי שאני מדבר על מוסר. הוציאו כאן אנשים, ואני אומר לך עכשיו.

<משה גפני:>
מה זה הוא מדבר בלי רשות דיבור? אני עכשיו ברשות דיבור.

<אלעזר שטרן:>
במבצע האחרון הוציאו אנשים לחופש למשך שלושה שבועות כשקראתם למילואימניקים. הוצאתם אותם מהעבודה, מהחופשות המשפחתיות, ממה שאתם רוצים כדי להוציא את האנשים האלה לחופש.   במקום לקרוא להם, זה מה שאתם עכשיו אומרים.

<משה גפני:>
גברתי היושבת ראש, אני ברשות דיבור?

<היו"ר איילת שקד:>
כן.

<ישראל אייכלר:>
בין אבו מאזן לבינך, אני בוחר באבו מאזן. אתה מדבר על מוסר? יש לך בכלל מוסר להילחם נגד? תביא גויים מחוץ לארץ ותגייר אותם אצל הרב סתיו.

<אלעזר שטרן:>
למה? אתה נלחם? אייכלר הלוחם.

<היו"ר איילת שקד:>
זכות הדיבור לחבר הכנסת גפני.

<אלעזר שטרן:>
גם אני אחר כך.

<היו"ר איילת שקד:>
אתה תקבל זכות דיבור. אתה לקחת אותה. תקבל אחר כך.

<משה גפני:>
גברתי היושבת ראש, ראשית, אני מוחה על העניין הזה שהוא אומר על אנשי הצבא ועל אנשי משרד הביטחון שאין להם בושה. 

<אלעזר שטרן:>
כך נראה שגפני צריך להגן על משרד הביטחון מפניי.

<ישראל אייכלר:>
הוא היה ראש אכ"א. אתה מתאר לעצמך את זה?

<היו"ר איילת שקד:>
חברים, אני מבקשת לכבד את פקידי הממשלה שנמצאים כאן.

<ישראל אייכלר:>
הוא אוהב יהודים לא פחות ממך. 

<אלעזר שטרן:>
הוא הולך לטהרן.

<ישראל אייכלר:>
איזו שנאה. 

<משה גפני:>
חבר הכנסת שטרן חוזר על זה פעם אחר פעם אחר פעם. אני יכול להגיד לך בשם חברי הוועדה שאנחנו לא רוצים להגן בשום מקרה ובשום צורה על מישהו שלוקח חופשים ולא לומד תורה. התפקיד שלנו הוא לגרום לכך שאנשים יוכלו ללמוד תורה וללמוד ברצף, ומשרד הביטחון מודע לזה ובצבא מודעים לזה. יש מקרים בהם יש תלמידי ישיבה או שנוסעים לאדמו"ר או שנוסעים לאיזשהו מקום וממשיכים שם את הדרך שלהם. מדובר על מקרים שהם מקרים חריגים כי באופן עקרוני מה שקורה היום, זה גם בין הזמנים שמוגדר בחוק, אנשים היום יושבים ולומדים בניגוד לאלעזר שטרן שהוא לא מכיר את זה.

<אלעזר שטרן:>
אתם אין לי בעיה.

<משה גפני:>
אל תעזור לי.  לכן ההסתה הזאת שיש מבצע צוק איתן וכאילו אנשים לא לומדים, שקר מוחלט. לא היה, לא נברא, לא משל ולא נמשל. זאת הסתה של מי שלא מכיר בערך של לימוד תורה בכלל. חברת הכנסת שקד, אני הייתי לוקח  אותך והייתי לוקח את חברי הוועדה בתקופה ההיא כדי לראות איך תלמידים למדו, גם כשהיה בין הזמנים.

<ישראל אייכלר:>
כדי לחזק את חיילי צה"ל.

<משה גפני:>
למדו. משרד הביטחון והצבא מודעים לעניין הזה שיש מקרים שהם מקרים כאלה שתלמידים נוסעים ולא נוסעים לטייל ולא נוסעים לאיזה חופש אלא זה חלק מהעניין הרוחני שלהם ופעמים רבות נותנים להם אישור. אני לא רוצה לדבר על מקרים אחרים. היינו במבצע צוק איתן, היינו בקריה בתל אביב ואנחנו כולנו ראינו את החיילים שנמצאים שם וישבו. אני לא רוצה להיכנס לעניין הזה, אבל אני אומר לך שהוא מנהל מסע הסתה נגד לומדי התורה. את מה שאת הצעת, צריך להיות בתקנות כי הסמכות היא בידיהם.

אני מוחה בכל תוקף על זה שהוא משמיץ את אנשי משרד הביטחון ואת אנשי הצבא.

<היו"ר איילת שקד:>
המחאה נרשמה בפרוטוקול.

<משה גפני:>
בושה לחברי התנועה שעושים מגיור פוליטיקה.

<היו"ר איילת שקד:>
חבר הכנסת שטרן, עשרת הימים האלה, הם לא עשרה ימי חופש אלא אלה עשרה ימי פעילות מחוץ למוסד אבל זה במסגרת הישיבה. דרך אגב, אנחנו זוכרים, כמו שבני חוץ לארץ צריכים לבקר ביד ושם, יש פעילויות לכל ישיבה שהן מחוץ למוסד. זה לא שהם בחופש בבית.

<הילה ארליך:>
זה חלק מהלימוד.

<היו"ר איילת שקד:>
עמוס, לשיטתך, כאשר מוסד עורך יום פעילות של המוסד מחוץ למוסד, הם צריכים לדווח לך ואתה יודע על כך?

<עמוס צייאדה:>
הנושא הזה נדון כאן לפני כמה וכמה חודשים טובים. קודם כל, לגבי סך הימים, אני לא בטוח שה-78 ימים מדויק. הימים הם אחרי יום כיפור ועד סוף חודש תשרי.

<קריאה:>
יש כאן תאריכים.

<עמוס צייאדה:>
ה' באב או ט' באב, יש כמה גרסאות. יכול להיות שמ-ט' באב גם מספיק ואפשר להוריד.

<מרים גראזי רוזנבאום:>
אני מציעה שהתקנות של המוסדות נביא לוועדה.

<עמוס צייאדה:>
הנושא הזה עולה אצלנו באגף עת באים מוסדות ומבקשים ימים מכל מיני סיבות. זאת יכולה להיות חופשה שאין לה הצדקה, לפחות בעינינו, ויכולים להיות גם דברים שמישהו אומר שהוא רוצה ללכת להשתלמות במצוות בארץ, שזה במיוחד רלוונטי בשנה הזאת או בזמן הקרוב אליה, או זה יכול להיות בהלכות שחיטה, משחטה, כשרות ועוד כל מיני דברים. גם ישיבות ציוניות למשל ביום ירושלים באות ואומרות לי שהן רוצות ללכת למרכז הרב כי שם יש יום לימוד בו כולם לומדים. השאלה מה עושים עם הדברים האלה. עד היום זה מגיע אלינו ללשכה המשפטית. זה צריך להיות מוסד – האם כן, כמה, מה מרשים, מה לא מאשרים.
אני אתן כאן עוד דוגמה. למשל פורים. אני לא חושב שמישהו מצפה  למצוא תלמידים בישיבה ואני לא מצפה שהם ילמדו באותו יום וזה לכאורה יום לימודים.

<היו"ר איילת שקד:>
בסדר. אבל לא צריך הכול לשים בתקנות וחקיקה. אתם יכולים גם להפעיל שיקול דעת.

<מרים גראזי רוזנבאום:>
כמו שאמרה עורכת הדין ארליך. אלה תקנות הפרט. מדובר על לימודים סדירים. מבחינתנו, ברגע שתלמיד הולך להשתלמות בנושא שחיטה, הולך לאיזושהי פעילות שהמוסד מארגן, זה במסגרת הלימודים הסדירים שלו. יכול להיות המקום הנכון להכניס את זה, זה באמת בתקנות של המוסדות. אם הוא הולך לדברים האלה, זאת לא בעיה.

<נחום בנדיקט:>
אני חושב שאפשר להיצמד או לא לכתוב את ימי החופשה אלא לכתוב שזה מקביל למחלקת הישיבות, כמו עושים את הביקורות ואת שאר הדברים.   על התקנות האלה חותם השר פירון. זה לא שמישהו לבד מחליט. אז זה יהיה מוצמד. בהתאם למשרד החינוך שיתאם את זה עם משרד הביטחון. כאן אנחנו סוגרים דברים. אתן דוגמה. גם בישיבות החרדיות, לא בדיוק הציוניות, לדוגמה בימי חנוכה חלקם לוקחים יומיים-שלושה, בפרט בשנים עם שני אדר. באופציה הזאת מחלקת הישיבות, אם יהיה כתוב כפי שכתוב עכשיו, לא תוכל לאשר את זה בגלל הנושא של הצבא. לדעתי הצבא לא התכוון לא לאפשר שלושה ימים כאלה.

<הילה ארליך:>
רגע, לנסוע לאן? אני לא מבינה. 

<נחום בנדיקט:>
לנסוע לאדמו"ר.

<הילה ארליך:>
הכוונה של עשרת הימים שחברת הכנסת שקד מדברת עליהם, אלה ימים שיש בהם פעילות של הישיבה והיא במסגרת הישיבה אלא לא יושבים ולומדים בישיבה אלא יוצאים נניח לקברות צדיקים. זה חלק מתכנית הלימודים. אתה מדבר על חופש נוסף בזמן חנוכה, וזה אנחנו לא מתכוונים להתיר.

<נחום בנדיקט:>
לא. 

<הילה ארליך:>
אנחנו חושבים שימי החופשה ב"בין הזמנים" הם די והותר.

<מאיר פרוש:>

אני אסביר.  אמרתי אתמול גם ליועצת המשפטית שאם כך היה כתוב בעבר בתקנות, אלה הם הדברים שהיו כתובים בעבר. חבריי ודאי יודעים שרוב רובן של הישיבות, פחות או יותר אלה הם הימים. אבל יאמר לכם הרב אייכלר שהישיבות של בעלז למשל בכל הארץ, עשרת ימי תשובה – שזה מ-א' תשרי עד י' תשרי – כולם באים ללמוד בבית המדרש הגדול בבעלז.

<משה גפני:>
אצל האדמו"ר.

<ישראל אייכלר:>
אותו הדבר בחנוכה.

<מאיר פרוש:>
או חסידי גור. זה אמור גם לגבי כל הישיבות של חסידי גור בארץ, בעשרת ימים תשובה – א' בתשרי עד י' בתשרי. הצבא ידע על כך בעבר. הדברים האלה התחדדו מהתקופה בה עמוס לקח לידיו את מחלקת הישיבות. אז נשאלת השאלה, אם  הישיבה מחיפה נוסעת לירושלים להדלקת נרות אצל האדמו"ר מבעלז והנסיעה מחיפה לירושלים היא בשעה 2:00 בצהרים, אז יוצאים כדי להגיע בזמן להדלקת הנרות בשעה 5:00 או ב-6:00. הפיקוח של עמוס היה בחיפה בשעה 3:00 אחר הצהרים ולא מצא את התלמידים אבל התלמידים נסעו להדלקת הנרות של האדמו"ר בירושלים. אם זה נרשם בפרוטוקול ואנחנו מבינים שיש ישיבות שמתניידות להדלקת נרות אצל האדמו"ר, אני לא חושב שצריך לשנות בתקנות אבל שבפרוטוקול יירשם שצריך לדעת על הניוד הזה. עמוס ביקש – עת אני הייתי במשרד החינוך – לחדד את זה. אני רוצה לדעת שכל ישיבה תגיד לו את השעות או הימים בהם הם לא נמצאים כדי שהוא ידע שלשם הוא לא שולח פיקוח. אם אפשר להסכים על מה שכתוב בתקנות פלוס מה שבאופן טבעי קורה.
<אחז בן ארי:>
זה חלק מההתנהלות של הישיבה.

<מאיר פרוש:>
כן, אבל זה לא רשום. אתה יכול לומר לחסיד בעלז שלומד עשרת ימים תשובה כאשר ב-ה' בתשרי הוא לומד בירושלים והוא לא לומד באשדוד, שהוא לא עמד בתקנות. אם אנחנו מבינים שזה קורה, זה בסדר ולא צריך לשנות כלום, אבל אם נעמוד על קוצו של יוד, יש בעיה במה שכתוב.

<היו"ר איילת שקד:>
זה לא חופש.

<אחז בן ארי:>
כשנוסעים לאדמו"ר, מותר להיעדר? אדם יכול להיעדר?

<מאיר פרוש:>
עמוס ביקש את זה לפני שבע שנים. הוא אמר שאם נוסעים לאדמו"ר, הוא רוצה לדעת או אם האדמו"ר נוסע באופן מרוכז למירון, הוא רוצה לדעת על זה. זה לא כתוב בתקנות. הוא לא עומד בתקנות האלה. אם אנחנו מקבלים שיש את הניוד הזה.

אני מוחה על דבריו של אלעזר שאומר שהם עובדים אצלנו. זה לא יפה לומר משפט כזה. אל תגרור את כולנו לדבר הזה.

<היו"ר איילת שקד:>
בואו  נשאיר את זה. אני מסתכלת עכשיו על תקנות חוק טל וזה בדיוק אותו הדבר.

<אלעזר שטרן:>
מתי אני מדבר?

<היו"ר איילת שקד:>
דיברת. לא? אתה רוצה עוד פעם?

<משה גפני:>
גברתי היושבת ראש, הדיון אותו מעלה חבר הכנסת פרוש צריך להיות דיון יותר עמוק מכיוון שיכול לשבת כאן מישהו ולומר למה הם נוסעים לאדמו"ר, מה הם עושים שם. זה דיון שצריך להבין את הלך הרוח הרוחני של אותם תלמידים כשחלק מהנושא של הלימוד בחסידות זה גם הדבר הזה.

<היו"ר איילת שקד:>
אגף הישיבות במשרד החינוך מבין את זה.

<מאיר פרוש:>
אגף הישיבות דרש להוסיף את התוספת שאת מדברת עליה. אני רוצה שבעלז יודיעו לי מתי הם נוסעים.

<מרים גראזי רוזנבאום:>
אנחנו מבהירים שבנוסח מבחני התמיכה החדשים שאמורים  להיקבע, בטיוטה שלנו כבר קיים הנושא הזה של פעילות מוסדות של מספר ימים שמוסד נדרש  לדווח מראש.

<משה גפני:>
את צריכה לשים את זה גם כאן ולא בחופש.

<מאיר פרוש:>
שאלעזר לא יקרא לזה עוד עשרה ימי חופש.

<מרים גראזי רוזנבאום:>
יכול להיות שבאמת צריך תיאום בתקנות של המוסדות כמו בעוד כמה עניינים שאנחנו צריכים תיאום עם משרד הביטחון.

<היו"ר איילת שקד:>
בסדר. אני תכף אסכם. חבר כנסת שטרן, בבקשה.

<משה גפני:>
רגע. זה נכון מכיוון שאם זה לא יהיה כתוב כאן - - -

<אלעזר שטרן:>
הוא לא רוצה שאני אדבר.

<משה גפני:>
אני כבר הולך כי אני צריך לנהל את ועדת המדע. אתה תוכל לדבר. 

<אלעזר שטרן:>
אני רוצה שתישאר לשמוע.

<משה גפני:>
אם זה לא יהיה כתוב כאן בתקנות, עמוס לא יוכל במשרד החינוך להכניס את זה בקריטריונים כי אז זה כאילו יהיה סותר. 

<הילה ארליך:>
זה יופיע בתקנות של המוסדות ואנחנו נאפשר.

<היו"ר איילת שקד:>
זאת בקשה של עמוס. בסדר. 

<הילה ארליך:>
אנחנו מקבלים את זה ואין בעיה עם זה שמוסד יצא לפעילות מוסדית.

<היו"ר איילת שקד:>
אנחנו נכניס את זה לתקנות של הישיבות.

<הילה ארליך:>
הוא דיבר על פעילות בחנוכה, שזאת לא פעילות מוסדית אלא זה חופש נוסף.

<משה גפני:>
לא. 
<הילה ארליך:>
זה לא מופיע בתאריכים של בין הזמנים.

<משה גפני:>
לא.

<אלעזר שטרן:>
דרך אגב, אני מסכים כמעט עם כל מילה שגפני אמר.  אני חושב שנסיעות לאדמו"ר, באמת אני אומר את זה, הן לא חופש ואני חושב שלגבי אלה שלומדים בישיבות בין הזמנים, אין לי עם זה שום בעיה בהקשרים האלה, אבל זה לא מה שכתוב כאן. אם באמת היו נותנים בכל הישיבות דרך אגב – שיבדקו, בבקשה, שעמוס יעבוד ויבדוק כי מה הבעיה? אם באמת אנשים לומדים בישיבות, זה בסדר.

<מאיר פרוש:>
אבל עמוס לא עובד אצלך.

<אלעזר שטרן:>
מה שיש כאן – עכשיו אני אומר לך באמת – זה סיפור של הגלות שבא מזה שלישיבות באמת היו נוסעים בכרכרות ובחורי הישיבות היו צריכים לעזור לפרנסה בבית ולעבוד. תסתכלו על הימים האלה. מה אנחנו כאילו אומרים? דנים על עוד עשרה ימים כשיש כאן 78 ימים של חופש. אין בזה בחינות. שלא יגידו לי אוניברסיטה וטכניון. גם אנחנו כאשר שולחים מישהו מהצבא ללמוד בעתודה האקדמית או לא משנה באיזו מסגרת, בקיץ, בגלל יוקר הזמן, הוא נשאר ללמוד. 

אני אומר מה באמת היה כאן. אני חושב שלצערי הרב החברים החרדים שלנו קצת מנותקים מהמציאות הזאת שקוראים לאנשים בזמן החופשות ללמוד. הם לא מוכשרים להחליף מילואימניקים, והלוואי והם יהיו מוכשרים ואני חושב שהם יכולים להיות מוכרים להגן בסביבות ביתר ובמודיעין עילית ולשחרר שם גדודי מילואים תוך כדי זה שהם לומדים בישיבות. אלה ממש גדודי מילואים. יש כאן גם ישיבות אחרות ואני אומר גם ישיבות שלנו, של הציונות הדתית, שבאמת גם בצוק איתן – אני כתבתי על זה – שחררו אנשים לשבועיים-שלושה חופש וקראו לילדים שלנו, לחתנים שלנו, לשכנים שלנו.

<היו"ר איילת שקד:>
הצבא יכול לקחת אותם.

<אלעזר שטרן:>
על מה אנחנו נותנים כאן? את אומרת לי צוק איתן, הצבא יכול לקחת.

<היו"ר איילת שקד:>
כן.

<אלעזר שטרן:>
בהגדרה יש כאן 78 ימים ואני אומר לך שאלה יותר ימים כי כמו שנאמר כאן פעם, כאן כתוב ט' באב או י' באב, אבל הרבה פעמים זה יוצא ג' באב או ב-ב' באב ומתי שמתקרבים לבין הזמנים.

<משה גפני:>
אי אפשר לשמוע אותו. תגיד לי, אתה היית פעם בישיבה ב-ג' באב וב-ו' באב? היית?

<אלעזר שטרן:>
אני לא הפרעתי לך.

<משה גפני:>
הקיום שלך מפריע לי.

<אלעזר שטרן:>
גפני, אני בטוח שאתה תחזיר מהדברים שלך.

<משה גפני:>
תהיה ב-ט' באב וב-י' באב, תבוא לפוניבז ב-ט"ו באב ותראה אם הישיבה מלאה או ריקה.
<היו"ר איילת שקד:>
זה מה שיפה בפרלמנט הישראלי, השונות.

<משה גפני:>
אם מישהו שומע אותו, אפשר לחשוב שהוא מדבר על חבורת פרזיטים שעוד לפני שמתחיל בכלל בין הזמנים, כאשר בבין הזמנים הם גם לומדים.

<אלעזר שטרן:>
יכול להיות שגם עכשיו הוא צודק, שבאמת מדובר על חבורת פרזיטים.

<היו"ר איילת שקד:>
אלעזר, אנחנו משאירים את זה כמו שזה היה בחוק טל.

<משה גפני:>
מבחינתך זה נכון, כי  מה בסך הכול הם עושים? הם לומדים תודה. פרזיטים. מה הם עושים?

<אלעזר שטרן:>
אני אמרתי את המילה הזאת? מי הכניס את המילה הזאת?

<משה גפני:>
אחרת לא היית מדבר כמו שאתה מדבר. תבוא אתי לישיבת פוניבז או לכל ישיבה אחרת שתבחר ונראה מה עושים בין הזמנים.

<אלעזר שטרן:>
אני מתנצל על שני דברים. האחד, שבאתי לפוניבז בלי לבקש אישור ממך.

<משה גפני:>
ומה ראית?

<אלעזר שטרן:>
ושנית, אני מוכן ללכת שוב. בפוניבז לומדים הרבה גם בין הזמנים ולכן זה מיותר. תאמין לי, בחברון, בפוניבז, אני הייתי שם.

<משה גפני:>
ב-מיר היית?

<אלעזר שטרן:>
הייתי.

<משה גפני:>
אז לא היית מדבר כך.

<אלעזר שטרן:>
הייתי ב-מיר. 

<מאיר פרוש:>
אני מבקש עכשיו לבוא  עכשיו עם אלעזר שטרן לבית הכנסת   שאני מתפלל בו כל בוקר ועדיין תולה פתק והתלמידים שבין הזמנים, בחודש תשרי, למדו בבית הכנסת, אפשר לקבל את המלגה ושיתקשרו למספר טלפון מסוים. בכל בית כנסת שכונתי, כך זה מיתרגם. 

<משה גפני:>
מה כתוב בפתק?

<מאיר פרוש:>
שמי שהיה בישיבות בין הזמנים בבית הכנסת ולמד, יכול לקבל את המלגה אצל זה שארגן את זה. 

<משה גפני:>
נכון, גם אצלו.

<אלעזר שטרן:>
אבל זה צריך להיות הכלל.

<מאיר פרוש:>
היית ב-מיר - לומדים, היית בפוניבז – לומדים, בחברון – לומדים. תביא את האחד שלא לומד.

<אלעזר שטרן:>
למה אתם צריכים את החופש אם לומדים?

<מאיר פרוש:>
מה אתה רוצה מאתנו? אנחנו עובדים אצלך? תביא את האחד.

<היו"ר איילת שקד:>
חברים, די, אנחנו משאירים  את הסעיף כמו שהוא ולא נוגעים.

<משה גפני:>
אבל יש לנו בעיה.

<אלעזר שטרן:>
אמרת שזה יהיה עם ועדת החוץ והביטחון ביחד. לא מצביעים.

<היו"ר איילת שקד:>
נכון, לא מצביעים עכשיו.

<אלעזר שטרן:>
ברור שהסעיף נשאר כך, אבל בהצבעות נראה.

<משה גפני:>
את החלק הזה שהם אמרו לגבי התקנות של הישיבות, כדי שעמוס צייאדה יוכל להכניס את זה בקריטריונים שלו.

<היו"ר איילת שקד:>
זה בתקנות של הישיבות. לא כאן.

<משה גפני:>
אבל זה מופיע בפרוטוקול שבתקנות של הישיבות עושים את זה.

<היו"ר איילת שקד:>
כן.

<ישראל אייכלר:>
אני חייב שוב להזכיר שמה שהוא האשים את שר הביטחון ואת אנשי משרד הביטחון, כשהוא יודע שבישיבות בזמן צוק איתן ישבו ולמדו גם בבין הזמנים.

<אלעזר שטרן:>
הלוואי שכל הילדים שלי היו לומדים בצוק איתן.

<ישראל אייכלר:>
הוא יודע את זה והוא ניסה להסית את ההמון שבשעה שהיה צוק איתן, הבחורים יצאו לחופש. הוא יודע שזה שקר.

<אלעזר שטרן:>
הוא פגש אותם גם בחופש, בצוק איתן.

<ישראל אייכלר:>
הוא השתמש בשקר הזה.

<אלעזר שטרן:>
הוא פגש אותם. הוא פגש אותם בחופש.

<ישראל אייכלר:>
אתה מסית ואז אתה בא בטענה למה מסתכלים עליך כעל מסית.

<היו"ר איילת שקד:>
בואו ננסה לדחוס את סעיף 6 ברבע שעה.

<משה גפני:>
רגע. עמוס, אם זה לא יהיה כתוב כאן, לא תוכל לשים את זה.

<עמוס צייאדה:>
לא נוכל לקבוע מבחני תמיכה שסותרים.

<מרים גראזי רוזנבאום:>
אם בתקנות של המוסדות יש את ההגדרה הזאת של פעילות מוסדית מחוץ לכותלי המוסד, זה יהיה מתואם בתקנות השניות. אלה תקנות הפרט.

<קריאה:>
תקנות הכלל והפרט לא יפתור לכם?

<מרים גראזי רוזנבאום:>
תקנות הפרט מדברות על לימודים סדירים. מבחינתנו הדברים, הם חלק מהלימודים הסדירים.

<משה גפני:>
מה שמשרד הביטחון אמר פותר לכם את הבעיה? זה יהיה בתקנות?

<מרים גראזי רוזנבאום:>
יפתור את הבעיה.

<משה גפני:>
הם אומרים את זה עכשיו לפרוטוקול. הם אומרים ששמים את זה.

<מרים גראזי רוזנבאום:>
מצוין. בסדר גמור.

<היו"ר איילת שקד:>
אנחנו עושים אתנחתא כי אני רוצה להצביע על המוסדות. אחרי בירור שעשה משרד החינוך, שניים מתוך שלושת המוסדות התקבלו. הילה, אני אצביע היום כדי שנגמור עם זה. אתם תכניסו את זה אחר כך. 
<מרים גראזי רוזנבאום:>
שם המוסד – תומכי תמימים, ישוב – קריית מלאכי, לפרוטוקול סמל מוסד – 640680.

<מאיר פרוש:>
עד עכשיו הוא לא מופיע ברשימה?

<מרים גראזי רוזנבאום:>
לא.

<היו"ר איילת שקד:>
אלה שני מוסדות שלא מופיעים ברשימה.

<מרים גראזי רוזנבאום:>
המוסד השני הוא ישיבת הבוכרים, בישוב כפר חב"ד, סמל המוסד הוא 441063.

<היו"ר איילת שקד:>
בסדר. המוסד השלישי לא התקבל. עכשיו צריך להקריא את כל שמות המוסדות?

<קריאה:>
כן.

<משה גפני:>

מה זה מורשת גד שלא מדברים עליו עכשיו?

<מאיר פרוש:>
של בנות.

<דיקלה חורש:>
אני רוצה שוב לחזור לעניין שלנו. אני חושבת שזה אבסורד לאשר את הרשימה של המוסדות מבלי לקבוע מפורשות שהמוסדות האלה יוכרו לצורך דחיית שירות. לא יכול להיות שלא יהיה מתאם בין המוסדות שמופיעים בתוספת לבין זה.

<היו"ר איילת שקד:>
אני מבינה. אנחנו נאשר היום את המוסדות ונדבר אחר כך על הצורך מבחינת שירות.

עכשיו מקריאים את שמות המוסדות ומצביעים.

<תובל צ'סלר:>
צו שירות ביטחון (מוסד לימוד חרדי), התשדע"ה-2014

בתוקף סמכותי לפי פסקה (2) בהגדרת "בוגר מוסד חינוך חרדי" בסעיף 26טו(א) לחוק שירות ביטחון (נוסח משולב), התשמ"ז-1986 (להלן – החוק), בהתייעצות עם שר החינוך ועם שר הכלכלה, ובאישור הוועדה המיוחדת למעקב אחר יישום הוראת חוק שירות ביטחון וחוק שירות לאומי אזרחי שקבעה ועדת הכנסת לעניין זה, אני מצווה לאמור:

1. קביעת מוסד חינוך חרדי

המוסדות המנויים בתוספת, הם מוסד לימודי חרדי או חלק ממוסד לימודי המיועד לתלמידים חרדים, לעניין סמן ד' בפרק ג1 לחוק.

2. תחילה

תחילתו של צו זה ביום ג' בתמוז התשע"ד (1 ביולי 2014).

ת ו ס פ ת

(סעיף 1)

בתי ספר תיכון

שם המוסד




ישוב

בית יצחק לוי



צפת

חינוך לנוער




צפת

תומכי תמימים



מגדל העמק

יד חרוצים




טבריה

תפארת תמימים



חדרה

כפר סיטרין




חוף הכרמל

ידידיה




פתח תקווה

המעיין




פתח תקוו7ה

עטרת הלוויים



פתח תקווה

אמית מנורת המאור



פתח תקווה

מקדש מנחם



אלעד

נהרדע




נחלים

בית שלמה




רחובות

חב"ד רחובות



רחובות

תומכי תמימים



לוד

אור משה




תל אביב

חידושי הרי"ם



תל אביב

ישיבת היישוב חדש



תל אביב

אור מנחם




אור יהודה

שיח יצחק




בני ברק

בית מנחם




בני ברק

נדבורנא




בני ברק

קרלין




בני ברק

תורת אמת




ירושלים

עמל תורני




ירושלים

שערי רחמים



ירושלים

אוהלי יעקב




ירושלים

עתיד




ירושלים

חכמי לב




ירושלים

חדוות התורה אמית ירושלים


ירושלים

עטרת אברהם



ירושלים

מאורות




בית שמש

דרך אמונה




תירוש

מאורות




זנוח
דרך אמונה




תירוש

מאורות התורה



קריית יערים

תומכי תמימים



ביתר עילית

מנחת ישראל



ביתר עילית

קריית חינוך




קריית מלאכי

בית מרדכי




אשדוד

בית דוד




קריית גת

אור מנחם




אשקלון

נתיבות להצלחה



נתיבות

ישיבת נהורא



מבוא חורון

מערבא מכון רובין



מתתיהו

שובו




גן יבנה

עמל מקס פיין (כיתות חרדיות)

תל אביב

עמל (כיתות חרדיות)



באר שבע

מגדל אור




עפולה

אורט




כפר זיתים

אורט חב"ד




צפת

אורט




עפולה

טל חרמון




קצרין

עמל





צפת

<קריאה:>
לזה מוסיפים את שני המוסדות שהוזכרו קודם שהם חלק.

תומכי תמימים




קריית מלאכי

ישיבת הבוכרים




כפר חב"ד

<נחום בנדיקט:>
צריך לראות שבצו הסופי יופיעו סמלי מוסד.  בתקנות צריכים להיות סמלי מוסד.

<קריאה:>
אי אפשר שזה יופיע בלי סמל מוסד כי זה השם הרשמי של המוסד.

<נחום בנדיקט:>
סמל מוסד הוא תעודת זהות.

<קריאה:>
השם עצמו הוא דבר נזיל. 

<היו"ר איילת שקד:>
כן. הם צודקים.

<נחום בנדיקט:>
לכל  מוסד יש סמל.

<מרים גראזי רוזנבאום:>
אנחנו חושבים שכמו שהעברנו את זה, זה כולל גם את סמל המוסד וגם את מספר התאגיד של הבעלות ודברים רלוונטיים. 

<נחום בנדיקט:>
זה כמו להגיש צו בלי מספר תעודת זהות. לכל רישיון יש סמל.

<היו"ר איילת שקד:>
בסדר. תמשיך בהקראה.

<תובל צ'סלר:>
כיתות חרדיות בתוך בתי ספר בזרם הממלכתי דתי

שם המוסד


ישוב


שם המסלול במוסד
עמל



נהריה


אור חיים

עמל



אשדוד


נתיבי יוסף

קריית חינוך


בית שמש

משכנותייך

מורשת גד


בני ברק


מסלול מתבגרים דו שנתי

<היו"ר איילת שקד:>
ראיתי ששר החינוך מסר לכם את סמלי המוסד.

<מרים גראזי רוזנבאום:>
סמלי מוסד ומספרי עמותה של כל אחת מהבעלויות.

<נחום בנדיקט:>
אני רוצה להסביר את הנקודה. מחר בנהריה ייפתח עוד בית ספר עמל ואז יתחיל ויכוח  לאיזה עמל הכוונה.

<מירי פרנקל שור:>
נכון.

<נחום בנדיקט:>
זה לא טוב שאין סמל כי מחר יהיו שני עמל בנהריה ויהיה ויכוח מי זה יהיה.

<דיקלה חורש:>
גם למשרד הכלכלה יש סמלי מוסד.

<היו"ר איילת שקד:>
אני יכולה להצביע ולבקש שתכניסו סמל מוסד, אם זה אפשרי? בסדר.

מי בעד הרשימה שהוקראה זה עתה?

הצבעה

בעד –  פה אחד
הצו אושר פה אחד

<היו"ר איילת שקד:>
הצו  עבר. אני מבקשת, אם אפשר להכניס סמל מוסד, ייכנס סמל מוסד.

<מירי פרנקל שור:>
אבל סמלי מוסד שהוגשו לוועדה.

<היו"ר איילת שקד:>
כן, לפי הרשימה הזאת.

<מאיר פרוש:>
משרד החינוך יעביר.

<היו"ר איילת שקד:>
משרד החינוך העביר.

<מרים גראזי רוזנבאום:>
ודאי שהעברנו.

<מירי פרנקל שור:>
תגישו את זה לוועדה וזה יהיה חלק וייכלל.

<הילה ארליך:>
זה סימון מינהלי, זה לא בתקנות. זה בצו. אין לי בעיה עם זה.

<מרים גראזי רוזנבאום:>
גם מספרי עמותות רלוונטי. תאגידים.

<היו"ר איילת שקד:>
פרוש, יש לך הערות לסעיף 6?

<מאיר פרוש:>
כן אבל אני צריך  הרבה יותר זמן מאשר עשר דקות.

<היו"ר איילת שקד:>
אז אין טעם להתחיל אלא אם כן נמשיך עד 12:30.

<מירי פרנקל שור:>
זה סעיף מאוד מהותי והוא די בעייתי.

<מאיר פרוש:>
מורכב.

<היו"ר איילת שקד:>
בואו נתחיל.

<מאיר פרוש:>
חבל, את פותחת דבר שהוא לא יסתיים.

<היו"ר איילת שקד:>
נדלג על סעיף 6 ונעבור לסעיף 7. 

<מאיר פרוש:>
לפני כן, יש לי שאלה.  לפחות אצל הנשואים שלומדים אצמלנו חצי יום בכולל אחד וחצי יום בכולל אחר. בתקנות הקודמות הם היו צריכים להביא אישור משני הכוללים וכאן זה לא נמצא.

<אחז בן ארי:>
אנחנו לא רוצים את זה.

<היו"ר איילת שקד:>
אנחנו נדבר על זה. באיזה סעיף זה?

<מאיר פרוש:>
זה צריך לבוא לפני סעיף 7.

<קריאה:>
זה היה סעיף 9 בתקנות הקודמות.

<היו"ר איילת שקד:>
זה סעיף שחסר. כן. 

<הילה ארליך:>
לא חסר.

<מאיר פרוש:>
למה? איך זה יעבוד?

<קריאה:>
שילכו למקום שבו יש יום מלא.

<מאיר פרוש:>
מה שאתה רוצה, כבר כתוב. בכולל אתה מקבל מלגה. כדי להחזיק כולל צריך לגייס כסף כי מה שמשרד הדתות נותן, זה לא מספיק. מישהו צריך להביא כסף לדבר הזה. לא כולם יכולים להביא כסף כדי להחזיק אברך יום שלם. טכנית יכול להיות שלפני הצהרים הוא לומד כאן ומקבל את המלגה, ואחר הצהרים הוא לומד במקום אחר. זה הקיום שלו. אין לו קיום אחר. אתה לא נותן לו לעבוד והוא גם לא רוצה לעבוד. אפשרות הקיום שלי היא מה שמשרד הדתות נותן והשלמה שראש הכולל מביא. איך הוא יקבל  דחייה מהצבא? מי יאשר שהוא לומד?

<הילה ארליך:>
השאלות האלה הן בדיוק הסיבה שאנחנו לא חושבים שנכון להוסיף את זה. איך נקבל אישור? איך נעקוב אחרי זה? איך נדע איפה הוא לומד בערב ואיפה הוא לומד בבוקר?

<מאיר פרוש:>
המבקר הכי טוב של העניין הזה נמצא כאן בחדר. קוראים לו עמוס צייאדה. הוא מתגבר על הדברים האלה וגם משרד הביטחון יהיה יותר בעניין הזה.

<הילה ארליך:>
כבודו במקומו מונח ותפקידנו הוא אחר. אנחנו חייבים להגיד שגם זה מסתנכרן נכון יותר עם החלטת הממשלה לגבי צמצום מספר הישיבות ולגבי הגדלת המספר המזערי בישיבות. כוללים כאלה, מן הסתם, בגלל שהם חצאי ימים, לומדים בהם מעט אנשים.

<אלעזר בן הראש:>
ממש לא מדויק.

<הילה ארליך:>
אפשר להגדיל את הישיבות ולאפשר מספר קטן יותר של ישיבות כדי שנוכל לעשות יותר אכיפה.

<מאיר פרוש:>
את זה אמרת שאת עושה בתקנות אחרות.

<הילה ארליך:>
אני אעשה בתקנות אחרות, אבל צריך להתאים ביניהן.

<מאיר פרוש:>
אז נדבר על העניין הזה.

<הילה ארליך:>
אבל צריך להתאים ביניהן ולכן אנחנו חושבים שאין מקום.

<מאיר פרוש:>
אין מצב שהציבור החרדי יוכל להיות במצב שאין לו שני כוללים. אין מצב כזה. הסברתי.  כמה לדעתך מקבל אברך שלומד שבע שעות ביום? מה הוא מקבל משני הכוללים ביחד? זרוק מספר.

<היו"ר איילת שקד:>
פרוש, אנחנו נמשיך את הדיון הזה אחר כך.

סעיף 7, בבקשה.

<תובל צ'סלר:>
7.
מעבר בין ישיבות

עבר מיועד לשירות ביטחון שחל עליו צו דחיית שירות ללמוד בישיבה אחרת, יפקע צו דחיית השירות שניתן לו, זולת אם הגיש בקשה חדשה בהתאם לתקנה 4 בתוך 14 ימים מיום המעבר.
<היו"ר איילת שקד:>
הסעיף הזה הוא מאוד בעייתי ואני אסביר לכם. אני קיבלתי טלפון מגלעד אלטמן ממשרד הביטחון והוא צריך להעביר לי מכתב. זה מהפקידה שלו, לפני חודש וחצי אבל עד עכשיו לא קיבלתי את המכתב. למה? כי היא עובדת רק עם פקס והיא לא יכולה לשלוח לי את זה באי-מייל ולי הכנסת לא מספקת פקס. אני כבר חמש פעמים התקשרתי לגלעד אלטמן כדי שינסה לשלוח לי את זה באי-מייל אבל עד עכשיו, חודש וחצי, לא קיבלתי אותו.

<הילה ארליך:>
למה לא ביקשת מאתנו? היינו פותרים לך את הבעיה.

<היו"ר איילת שקד:>
למה תוך חודש וחצי אני לא יכולה לקבל את זה?

<אלעזר שטרן:>
איילת, את לא יודעת שיש לך פקס?

<היו"ר איילת שקד:>
לא. אין. יש את הפקס דרך המחשב והוא לא עובד. כבר חודש וחצי אני רודפת אחרי מכתב.

<מאיר פרוש:>
שוב הצבא אשם.

<היו"ר איילת שקד:>
הצבא לא עובד באי-מיילים. הסעיף הזה הוא לא סביר. למה? כי אם תוך 14 ימים לא התקבלה הבקשה, מבטלים לו את דחיית השירות. בעולם בו, ראשית, לא עובדים עם אי-מייל, ושנית, אין דואר רשום, זה קצת דרקוני. בואו נחשוב על מנגנון שמצד אחד לא יהיה פרוץ ומצד שני לא יהיה לא מידתי.

<מאיר פרוש:>
אני רוצה להבין למה הקודם היה דרקוני. הסעיף הזה היה גם בתקנות הקודמות.

<קריאה:>
לא, הוא לא היה.

<מאיר פרוש:>
הוא היה.

<קריאה:>
לא הייתה פקיעה.

<מאיר פרוש:>
לא הייתה פקיעה. זה מה שאיילת אומרת, מה זאת הפקיעה. 

<הילה ארליך:>
לא הייתה פקיעה ואז או שמודיעים או שלא מודיעים.

<מאיר פרוש:>
מה זה לא מודיעים? אם צריך להודיע, מודיעים.

<היו"ר איילת שקד:>
הילה, לא אכפת לי אם אתם רוצים להפקיע, אבל לא יכול להיות תוך 14 ימים כשאני חודש וחצי מנסה לקבל מכתב ממשרד הביטחון.

<מירי פרנקל שור:>
אני מוכרחה לומר לך מניסיון אישי שלי עם הצבא, אתה שומע דברים וזה לא מתקבל בצד השני.

<ישראל אייכלר:>
רציתי להגיד את זה. אני יכול להראות לך הרבה אנשים ששולחים פקסים ללשכת הגיוס ואחר כך אומרים שלא קיבלו.

<מירי פרנקל שור:>
נכון.

<ישראל אייכלר:>
לך תחפש את הפקיד.

<היו"ר איילת שקד:>
לא אכפת לי שזה יהיה כמו בסעיף הקודם, שזה היה 14 ימים אבל זה לא פקע או אם אתם רוצים שזה יפקע, שזה לא יהיה 14 ימים.

<הילה ארליך:>
הוא ישלח בדואר רשום. בדואר רשום יש אישור. אם הוא שלח בדואר רשום את ההודעה, יש לו אישור.

<משה גוטמן:>
אבל אין דרישה לשלוח בדואר רשום. הם גם לא מקבלים את זה ולא ילכו להוציא אותו.

<קריאה:>
אני לא מבין מה הבעיה שזה יהיה בסמכות מפקד מיטב כפי שזה היה בעבר.  למה לשלול סמכויות מהצבא?

<מירי פרנקל שור:>
מירב והילה, הבעיה היא שהצו פוקע. אם הוא שלח את זה בדואר רשום אבל זה לא התקבל בצד השני, הצבא מבטל לו את הדחייה.

<הילה ארליך:>
שיבקש אישור מראש למעבר.

<מירי פרנקל שור:>
מה זה מראש?

<קריאה:>
ברגע שיקבל אישור, יעבור ישיבה.

<מירי פרנקל שור:>
כמה זמן זה לוקח? כל דבר שאתם אומרים, צריך ליצור - - -
<קריאה:>
הוא עבר לגור במקום אחר.

<מירי פרנקל שור:>
הבעיה היא לא אצל המלש"ב.

<מאיר פרוש:>
הוא התחתן ועכשיו הוא עובר למגדל העמק. מה הוא יעשה? לא יעבור למגדל העמק? הוא יהיה במקום אחד והיא תהיה במגדל העמק?

<הילה ארליך:>
הוא יבקש מראש לעבור. 14 ימים מראש. אז הוא יודע. אנחנו נודיע לו שהתקבל.

<מירי פרנקל שור:>
הבעיה היא שאתם לא מודיעים.

<הילה ארליך:>
שלא יעבור לפני שהצבא אישר שהוא קיבל את ההודעה שהוא עובר.

<אחז בן ארי:>
הבעיה היא 14 ימים או שלושים ימים?

<מירי פרנקל שור:>
צריך מנגנון שעובד בצד השני והמנגנון לא תמיד עובד. הרבה פעמים הוא לא עובד בצד השני ואני אומרת לך מניסיון. מעבר לכך, אתה לא יכול להטיל חובה דרקונית כשהוא עשה את מה שהוא צריך לעשות אבל זה לא התקבל בצד השני ואז זה פוגע בו. זה לא יכול להיות.

<אודי שגיא:>
אם אני פונה לעירייה ולא מקבל תשובה, אני לא יכול לעשות דברים על דעת עצמי. לפי החוק אני צריך לקבל תשובה.

<מאיר פרוש:>
תוך 14 ימים מנתקים לך מים?

<אודי שגיא:>
עד שאני אקבל תשובה.

<הילה ארליך:>
אני פניתי לעירייה ולא קיבלתי תשובה, אז כל עוד לא קיבלתי תשובה, אני לא בונה.

<היו"ר איילת שקד:>
אבל לא הורסים לך את הבית.

<משה גוטמן:>
זה רטרואקטיבי. אתה לא חייב להודיע לפני שאתה עובר אלא רק אחרי.

<מאיר פרוש:>
גם להרוס לוקח שלושים ימים.

<מירי פרנקל שור:>
הילה, את צודקת. בואי נמצא מנגנון.

<הילה ארליך:>
הוא יכול להמשיך ללמוד בישיבה בה הוא נמצא. גם זה בסדר.

<קריאה:>
הוא התחתן ועבר דירה.

<הילה ארליך:>
אז שיתייצב והצבא יגיד לו שאין בעיה וזה בסדר. לא אכפת לנו שהוא יעבור. אנחנו רק רוצים לדעת על זה.

<היו"ר איילת שקד:>
אני כל הזמן עוסקת בפניות של חיילים חרדים מאז שאני יושבת ראש  הוועדה הזאת. כל הזמן באמת יש בעיה עם התקשור שלהם מול הצבא. אם אתם רוצים שהצו יפקע, בסדר, אין לי בעיה אבל שיהיו שישים ימים, שיהיה משהו סביר. אם אתם לא רוצים שהצו יפקע, תשאירו את זה כמו בפעם הקודמת.

<ישראל אייכלר:>
השאלה אם צריך להפקיע את הצו. אם הוא למד בישיבה אחרת. אם הוא לא לומד, זה משהו אחר. אחרי שיסתיים התאריך, בשנה הבאה או בחצי השנה הבאה, אז יחדשו לו בישיבה אחרת. 

<אשר קליין:>
היה דיון בוועדה לגבי קבלת אישור מראש והוועדה דחתה אותו. לא צריך אישור מראש לעבור מישיבה לישיבה אלא רק להודיע. לא נקבע איך להודיע. בחור מקבל דחייה חדשה, הוא יכול לצלצל היום לתל השומר ולא יקבלו אותו היום. לא כתוב כאן איך הוא מעביר את זה ובאיזו צורה, אם זה בכתב, אם הוא מבקש אישור לעבור מישיבה לישיבה. לא כתוב כאן איך. 

<הילה ארליך:>
כתוב הגיש בקשה. איך מגישים בקשה?

<קריאה:>
הגיש בקשה, אבל הצבא לא חייב לקבל.

<אשר קליין:>
הישיבה החדשה תעביר את האישור לוועד הישיבות, צריך להנפיק לו את האישור, הוא צריך להחתים אותו אצל עורך דין ואם הוא יגיע היום בלי הזמנה לתל השומר, לא יקבלו אותו.

<היו"ר איילת שקד:>
כשהוא מגיש בקשה, זה דרך ועד הישיבות?

<אשר קליין:>
כך היה בעבר. הגישו בקשה חדשה לדחייה.

<היו"ר איילת שקד:>
אין להם כוונה שזה יהיה כך.

<הילה ארליך:>
בקשה לפי סעיף 4. תצהיר של ראש הישיבה  החדש.

<אשר קליין:>
ועד הישיבות רושם את זה והוא מנהל את הרישומים של הישיבות ומנפיק את זה והתלמיד צריך לקחת את זה.

<הילה ארליך:>
אנחנו לא צריכים אישור של ועד הישיבות. אנחנו צריכים לפי התקנות אישור של ראש הישיבה והתלמיד. אם אתם עושים את זה דרך ועד הישיבות, תעשו את זה דרך ועד הישיבות.

<היו"ר איילת שקד:>
יש כאן שני דברים. צריך ליידע את התלמידים. אתם ועד  הישיבות, תפיצו לכל ראשי הישיבות שכל ראשי הישיבות יאמרו לתלמידים איך עוברים מישיבה לישיבה ושידעו מה החובות שלהם ומה הם צריכים לעשות.

<אשר קליין:>
אני אגיד לך מה היה לאחרונה עת תלמידים פנו ובאו אלינו וקיבלו אישור חדש. הלכו למרכז בתל השומר ואמרו להם שאין להם זמן לקבל אותם. לא יקבלו את זה לא בדואר ולא בפקס. בלשכות הגיוס הדבר היחידי שמקבלים זה בהתייצבות אישית. לא יהיה להם זמן.

<היו"ר איילת שקד:>
יכול להיות שמי שעובר מישיבה צריך לדעת שהוא צריך להתייצב בלשכת הגיוס.

<משה גוטמן:>
אבל הצבא לא מקבל אותו. 

<קריאה:>
אומרים לו לא לבוא, אין לנו זמן בשבילך.

<משה גוטמן:>
אין לו זימון. השומר בכניסה לא נותן לו להיכנס. בגלל זה הסעיף הקודם היה בנוסח שהוא היה.

<ישראל אייכלר:>
מה זה משנה באיזה ישיבה הוא לומד?

<אלעזר שטרן:>
אני רוצה להגיד משהו. קודם חבר הכנסת אייכלר, עת דיברתי על העגלונים, חשב שאני כאילו רוצה להגיד שהציבור החרדי נוסע ישן ומיושן.

<מאיר פרוש:>
תיארת את זה בצורה הזאת. כן. גם אני חשבתי כך אבל לא הגבתי.

<אלעזר שטרן:>
עוד יותר טוב. כאשר דיברתי כבר יותר מפעם אחת על העניין של החופשות הארוכות מאוד מאוד האלה, רציתי לומר שהחופשות האלה נקבעו עת נסעו מהישיבה הביתה בעגלות עם עגלונים. כך נסעו. הסיבה השנייה היא שאנשים באו לעבוד אבל צריכים יותר זמן.

<היו"ר איילת שקד:>
יותר זמן לעבוד.

<מאיר פרוש:>
לא נמצאת כאן חברת הכנסת שולי מועלם שתיפגע ממך ותתקיף אותך מעל הבמה, כי אז אולי תדע לשמור על הפה.

<היו"ר איילת שקד:>
אני קוראת את הסעיף ונראה מאוד הגיוני לעדכן שם את הפקיעה.

<הילה ארליך:>
אנחנו רוצים שתהיה איזושהי סיבה.

<מירי פרנקל שור:>
נכון, אבל צריך לקבוע את זה.

<אלעזר בן הראש:>
אנשים מגיעים לשער ולא יכולים להיכנס כי אומרים להם שאין להם צו זימון. לכן הם לא יכולים להיכנס כדי לבצע את הדחייה. המנגנון שקבעתם הוא דרקוני מדי.

<הילה ארליך:>
לא נותנים להיכנס לשכת גיוס?

<קריאה:>
כן. לא נותנים להיכנס.

<משה גוטמן:>
לא נותנים. יש מועדים שבן אדם מזומן אבל זה לא בתקלה הדבר הזה. יש ימים ללשכת גיוס, יש לוח זמנים עם יכולת קיבולת וזה בסדר גמור. אם בן אדם צריך לעבור מישיבה לישיבה, הדבר הזה לוקח זמן.  לא כל יום יכולים  לקבל אותו. יכול להיות שיש להם מועדים שאפשר לקבל אותו. אני לא מבין למה צריך לשנות מהנוסח הקודם שזה יפקע. זה שולל  את הסמכויות של מפקד מיטב. מפקד מיטב תמיד יכול לשלול. אם מישהו לא מתנהג כשורה, הוא שולל לו את זה.

<מירב קירשנר:>
הוא יכול להגיש בקשה מראש. לחלופין, הוא צריך להתייצב על מנת להגיש בקשה מחדש תוך 14 ימים. זה היה הנוהג עד עתה.

<אלעזר בן הראש:>
למה הם הוסיפו כאן שאם הוא לא מגיש, זה יפקע?

<מירב קירשנר:>
אנחנו כן נרצה לקבוע בתקנות שהצו יפקע - - -

<מאיר פרוש:>
השאלה אם זה יגיע ואם נתנו לו להגיע ואם קיבלו אותו.

<מירב קירשנר:>
הוא יבקש אישור מחדש לדיחוי.

<מאיר פרוש:>
הוא לא יכול לטפל ב-14 הימים האלו. הוא לא יוכל להתקבל בלשכת הגיוס בתקופה של 14 הימים.

<מירב קירשנר:>
אפשר לפצל בין הדברים.  לומר שתוך 14 ימים הוא צריך להגיש בקשה חדשה.

<מאיר פרוש:>
זה היה כתוב.

<מירב קירשנר:>
לחלופין, אם הוא לא עשה את זה וזה לא הסתייע תוך שבועיים, הצו יפקע לאחר ארבעים יום או שישים יום.

<היו"ר איילת שקד:>
בסדר. אנחנו נסיים את הדיון ונמשיך בשבוע הבא. תודה רבה.

<הישיבה ננעלה בשעה 12:00.>
